Gagal jaga keselamatan pekerja sehingga maut, syarikat pembinaan didenda RM38,000

IPOH 29 Julai – Sebuah syarikat pembinaan didenda RM38,000 oleh Mahkamah Sesyen, di sini, hari ini atas dua pertuduhan gagal memastikan keselamatan di tempat kerja sehingga menyebabkan seorang pekerjanya maut, dua tahun lalu.

Hakim Norashima Khalid menjatuhkan hukuman itu ke atas Syarikat Rantau Urusan (M) Sdn Bhd selepas pengarahnya Lee Wei Jin, 38, mengaku bersalah atas kedua-dua pertuduhan.

Mahkamah memerintahkan syarikat berkenaan membayar denda RM3,000 bagi pertuduhan pertama dan RM35,000 bagi pertuduhan kedua serta menetapkan hukuman penjara masing-masing empat bulan jika gagal membayar denda.

Bagi pertuduhan pertama, syarikat berkenaan didakwa gagal memberitahu Jabatan Keselamatan dan Kesihatan Pekerjaan (JKKP) yang terdekat dengan cara yang paling cepat bagi kemalangan pekerja warga Bangladesh bernama Zaffor, yang mengalami kecederaan badan yang serius semasa sedang bekerja di Lot PT2718, Bandar Seri Iskandar, Perak Tengah pada 8.15 pagi, 28 Dis 2019.

Syarikat berkenaan dituduh di bawah Peraturan 5(1)(b)(aa) Peraturan-peraturan Keselamatan dan Kesihatan Pekerjaan (Pemberitahuan Mengenai Kemalangan, Kejadian Berbahaya, Keracunan Pekerjaan dan Penyakit Pekerjaan) 2004, Akta Keselamatan dan Kesihatan Pekerjaan 1994 dan boleh dihukum di bawah Peraturan 13, peraturan yang sama.

Bagi pertuduhan kedua, syarikat itu didakwa gagal memastikan keselamatan, kesihatan dan kebajikan pekerja di bawah kawalannya iaitu gagal mengadakan sistem kerja selamat bagi kerja mengalihkan saluran sampah di Blok D sehingga menyebabkan kemalangan ke atas Zaffor, di lokasi, waktu dan tarikh sama.


Bekas pengerusi MARA Inc mengaku tidak bersalah 22 tuduhan rasuah, AMLA RM20.45 juta

KUALA LUMPUR 5 Feb. – Bekas Pengerusi Mara Incorporated Sdn Bhd (Mara Inc) Datuk Mohammad Lan Allani hari ini mengaku tidak bersalah di dua Mahkamah Sesyen di sini, atas 22 pertuduhan rasuah dan pengubahan wang haram, semuanya berjumlah RM20.45 juta membabitkan hartanah di Melbourne, Australia.

Mohammad Lan, 65, yang bersut lengkap berwarna kelabu membuat pengakuan itu selepas kesemua pertuduhan dibacakan secara berasingan di hadapan Hakim Azura Alwi dan Rozina Ayob.

Bagi pertuduhan pertama hingga ke-14 dibacakan di hadapan Azura, dia didakwa secara rasuah menerima wang tunai RM7.45 juta daripada Pengarah Syarikat Optimus Capital Sdn Bhd, Mazrul Haizad Marof menerusi 14 cek jurubank Malayan Banking Berhad dibayar ke akaun CIMB Investment Bank Berhad Client Trust dengan tertuduh mempunyai kepentingan.

Ia sebagai upah bagi membantu meluluskan kertas cadangan bertajuk ‘Proposed Acquisition of a Student Accommodation Building and a Commercial Retail Block known as Dudley International House, 7-13 Dudley Street, Caulfield East, Victoria 3145, Melbourne, Australia’ .

Bagi pertuduhan ke-15, Mohammad Lan didakwa secara rasuah bersetuju menerima suapan wang berjumlah RM10 juta daripada Mazrul Haizad sebagai upah membantu meluluskan kertas cadangan bertajuk ‘Proposed Acquisition of a Commercial Building Comprises 281 Units of Student Accommodation known as 746, Swanston Street, Carlton, Vic 3053 Australia’.

Sementara untuk pertuduhan ke-16 dan 17, dia dituduh secara rasuah menerima suapan membabitkan amaun sama (RM10 juta) daripada individu sama melalui dua cek jurubank Malayan Banking Berhad yang dibayar ke dalam akaun CIMB Investment Berhad Client Trust untuk kepentingan tertuduh bagi tujuan sama.

Kesemua kesalahan itu didakwa dilakukan di Maybank Cawangan Mont Kiara dan Solaris Mont Kiara, dekat sini, antara September 2012 dan 26 Julai 2013, mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24(1) akta sama.

Jika sabit kesalahan boleh membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang atau RM10,000 atau mana-mana lebih tinggi.

Bagi pertuduhan ke-18, Mohammad Lan didakwa secara rasuah cuba memperoleh wang tunai berjumah AUD$1 juta (RM3.09 juta) daripada pemilik syarikat Marinn Property Pte.Ltd serta Carlton Garden Pte Ltd., Datuk Ding Pei Chai manakala bagi pertuduhan ke-19 dan ke-20, dia didakwa memperoleh suapan RM3 juta daripada individu sama.

Wang tersebut adalah sebagai satu dorongan untuk mempercepatkan pembayaran baki pertama sebanyak 10 peratus dan baki kedua 30 peratus daripada jumlah nilai pembelian saham syarikat tersebut antara Ding dan Mara Inc.

Kesemua kesalahan tersebut didakwa dilakukan sekitar Mei dan Jun 2013 di Connoisseurs Lounge & Restaurant dan tempat letak kereta KL Golf & Country Club (KLGCC) di sini, serta di hadapan sebuah rumah di Bukit Bandaraya di sini.

Pendakwaan dikemukakan mengikut Seksyen 17(a) Akta SPRM 2009 yang membawa hukuman penjara maksimum 20 tahun atau denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 atau mana-mana lebih tinggi.

Bagi pertuduhan ke-21 dan 22 dihadapi tertuduh di hadapan Rozina, dia didakwa melibatkan diri dalam aktiviti pengubahan wang haram dengan memindahkan wang RM10 juta daripada akaun Private Banking Portfolio CIMB Bank miliknya ke akaun semasa dan akaun simpanan tetap CIMB Bank Berhad yang juga milik tertuduh, yang merupakan hasil daripada aktiviti haram.

Dia didakwa mengikut Seksyen 4(1) Akta Pencegahan Wang Haram dan Pencegahan Pembiayaan Keganasan 2001 (Akta 613) (AMLA) dan boleh dihukum mengikut Seksyen 4(1) akta sama memperuntukkan hukuman denda maksimum RM5 juta atau penjara tidak lebih lima tahun atau kedua-duanya, jika sabit kesalahan.

Terdahulu, Timbalan Pendakwa Raya Ahmad Akram Gharib tidak menawarkan sebarang jaminan kerana ia merupakan kesalahan yang tidak boleh dijamin berikutan hukuman penjara bagi seksyen-seksyen itu melebihi 10 tahun.

“Namun, sekiranya mahkamah ingin menggunakan budi bicara bagi pelepasan jaminan, pihak pendakwaan memohon jaminan ditetapkan pada RM400,000 dengan seorang penjamin dengan syarat tambahan pasport tertuduh diserahkan kepada mahkamah sehingga kes selesai,” katanya.

Peguam Hisyam Teh Poh Teik, yang mewakili Mohammad Lan, tidak membantah jumlah jaminan itu sebaliknya memohon jaminan dibayar secara ansuran iaitu RM200,000 pada hari ini dan bakinya pada atau sebelum 15 Februari ini.

“Tiada risiko untuk anak guam saya melarikan diri kerana beliau telah dikenakan ikat jamin RM10,000 oleh pihak SPRM sejak 2016. Beliau juga mempunyai masalah jantung dan tulang belakang,” kata peguam itu.

Tertuduh kemudian dibenarkan diikat jamin RM400,000 dengan seorang penjamin dan dia juga dibenarkan membayar wang jaminan itu secara ansuran seperti dipohon selain pasportnya perlu diserahkan kepada mahkamah sehingga kes selesai.

Sebelum ini, prosedur operasi standard (SOP) semasa pandemik COVID-19 dikeluarkan Pejabat Pendaftar Mahkamah Persekutuan tidak membenar liputan media semasa prosiding di mahkamah terbuka kecuali untuk kes melibatkan kepentingan awam.


Hospital Angkatan Tentera dinaik taraf bermula Julai ini

MELAKA 29 Mac – Kerja-kerja menaik taraf 94 Hospital Angkatan Tentera (94 HAT) di Kem Terendak, Sungai Udang di sini akan bermula hujung Julai ini menerusi peruntukan sebanyak RM40 juta yang diumumkan Menteri Kanan Pertahanan Datuk Seri Ismail Sabri Yaakob pada 28 November lalu.

Bahagian Hal Ehwal Awam-J7, Markas Angkatan Tentera Malaysia dalam satu kenyataan media memaklumkan Panglima Angkatan Tentera Jeneral Tan Sri Affendi Buang telah mengadakan lawatan kerja ke Kem Terendak di sini, hari ini dengan tumpuan di 94 HAT dan ketumbukan pasukan 10 Briged Para (10 Bgd Para).

“Bagi sesi lawatan beliau ke 94 HAT adalah bertujuan untuk melihat kemudahan serta mendapatkan perkembangan terkini rancangan kerja-kerja naik taraf yang bakal dilaksanakan oleh hospital berkenaan susulan dari sesi lawatan kerja yang telah dilaksanakan oleh Menteri Kanan Pertahanan pada 28 November lalu.

“Sepanjang lawatan di hospital berkenaan, beliau telah diberikan taklimat oleh Pegawai Memerintah 94 HAT, Brigedier Jeneral Dr Mohamed Hatta Manis dengan diiringi oleh Ketua Pengarah Perkhidmatan Kesihatan, Leftenan Jeneral Datuk Dr Md Amin Muslan,” menurut kenyataan itu.

Affendi telah diberi taklimat berkenaan kerja-kerja naik taraf kemudahan di 94 HAT merangkumi dewan bedah, wad unit rawatan rapi (ICU), Jabatan Kecemasan, Jabatan Bekalan Steril (CSSD) dan pembinaan menara tangki air berkapasiti 450,000 gelen (2.05 juta liter), katanya.

Selain itu, penggantian dua lif penumpang, satu lif sisa klinikal dan satu lif ICU, sistem bekalan elektrik utama kompleks hospital melibatkan pembinaan pencawang elektrik baharu serta penggantian sistem janakuasa siap sedia, sistem melawan kebakaran di blok pembedahan, ICU, Dewan Bedah dan Jabatan Bekalan Steril serta sistem bekalan gas perubatan.

“Projek-projek ini juga berada di peringkat penilaian teknikal tender oleh Jabatan Kerja Raya (JKR) dan dijangka akan bermula pada penghujung Julai nanti selain peruntukan tersebut adalah bagi menampung keperluan semasa hospital berkenaan dalam menyediakan kemudahan kepada warga Angkatan Tentera Malaysia (ATM), veteran dan juga komuniti setempat yang memerlukan,” menurut kenyataan itu.

Dalam pada itu, bagi program lawatan kerja di 10 Bgd Para adalah bertujuan untuk melihat keupayaan atur gerak briged berkenaan sebagai salah satu elemen dalam Pasukan Aturgerak Cepat (PAC) ATM di samping mendapatkan perkembangan pembangunan ketumbukan berkenaan dalam semua perkara terutama aspek kesiagaan.

Affendi juga telah dipertontonkan dengan demonstrasi keupayaan tempur 10 Bgd Para seperti Penerjunan Bebas, Pertunjukan Tempur Tanpa Senjata, ‘Tactical Combat and Casualty Care’ (TCCC), Renang Tempur, Latihan Menara, ‘Sniper Insertion’, Tembakan Artileri Medan dan Pertahanan Udara, Serangan Seksyen sebelum diakhiri dengan ‘Human Wave’ ketumbukan ‘Leading Parachute Battle Group’ (LPBG).

Beliau turut dianugerahkan Beret Merun dan Sayap Penerjunan Kehormat yang disempurnakan oleh Panglima Tentera Darat Jeneral Tan Sri Zamrose Mohd Zain.


i-Sinar: KWSP lulus 2.5 juta permohonan

KUALA LUMPUR, 6 Jan – Kumpulan Wang Simpanan Pekerja (KWSP) telah meluluskan 2.5 juta daripada 3.88 juta permohonan i-Sinar di bawah Kategori 1, melibatkan pengeluaran berjumlah RM19.62 bilion setakat 4 Jan 2021.

KWSP dalam satu kenyataan hari ini berkata pembayaran bulan pertama berjumlah RM10.07 bilion akan dibuat secara berperingkat mulai 5 Jan 2021.

“KWSP maklum bahawa sebahagian besar daripada 1.4 juta permohonan yang masih belum diluluskan, berada di dalam kriteria Kategori 2, yang akan dibuka untuk permohonan mulai 11 Januari 2021. Bagi ahli yang termasuk dalam Kategori 2, mereka disarankan untuk menyediakan dokumen yang berkaitan seperti slip gaji rasmi (yang memperincikan jumlah gaji termasuk elaun lebih masa dan komisen) dan/atau penyata bank bagi dimuat naik melalui i-Sinar Online.

Sejumlah 701 permohonan tidak dapat diluluskan atas beberapa sebab seperti perbezaan nombor akaun bank, permohonan yang dibuat untuk ahli yang telah meninggal dunia atau ahli telah pun berumur 55 tahun dan layak bagi mengeluarkan kesemua simpanan KWSP mereka.

“KWSP seterusnya memberi jaminan kepada ahli bahawa dana itu telah menyediakan langkah-langkah untuk menghalang pihak ketiga yang tidak bertanggungjawab atau penipu daripada membuat penyerahan palsu dan mendatangkan bahaya kepada simpanan persaraan ahli,” katanya.

Oleh itu, KWSP menasihatkan ahlinya supaya mengelak daripada berkongsi foto atau dokumen penyerahan atau pengeluaran i-Sinar mereka di media sosial, kerana ini akan mendedahkan mereka kepada potensi penipuan. – BERNAMA


Jenazah Ali Hamsa selamat dikebumi

PUTRAJAYA, 25 April – Jenazah bekas Ketua Setiausaha Negara (KSN) Allahyarham Tan Sri Dr Ali Hamsa selamat dikebumikan di Tanah Perkuburan Islam Presint 20, di sini pada 2.45 petang tadi.

Jenazah sebelum itu disembahyangkan di Masjid Tuanku Mizan Zainal Abidin dengan diimamkan Imam Besar Nor Azamir Alias yang disertai lebih 500 jemaah, selepas penghormatan terakhir yang diadakan di masjid berkenaan.

Nor Azamir turut membacakan talkin selepas Allahyarham dikebumikan, yang turut dihadiri kira-kira 200 ahli keluarga dan sahabat di tanah perkuburan itu.

Anak Allahyarham, Azman yang mewakili ibunya Puan Sri Rohani Abdullah, mengucapkan terima kasih kepada ahli keluarga, sahabat dan orang ramai yang membantu menguruskan pengebumian ayahnya.

“Kami ingin mengucapkan terima kasih yang tidak terbalas kepada semua sahabat dan ahli keluarga yang hadir untuk mengakhiri proses pengebumian ayahanda kami,” katanya.- BERNAMA


Calon BN perlu ada ciri WALI

KUALA LUMPUR 27 Okt – Calon Barisan Nasional (BN) yang bertanding dalam Pilihan Raya Negeri (PRN) perlu mempunyai ciri ‘WALI’ iaitu ‘winnable’, ‘acceptable’ dan ‘likeable’, tegas Pengerusinya, Datuk Seri Ahmad Zahid Hamidi.

Beliau berkata, calon itu juga perlu memiliki sifat wali Allah iaitu mempunyai ilmu yang boleh diterima semua agama, kaum dan keturunan bagi rakyat Melaka.

“Saya telah memberitahu jawatankuasa pilihan raya biarpun manifesto pendek tetapi lekat dihati, ‘something doable’ sebabnya manifesto ini akan dibawa oleh calon-calon sebagai hidangan kepada pengundi di tempat mereka.

“Wali… sifat wali Allah ertinya yang mempunyai ilmu yang boleh diterima oleh semua agama, semua kaum, semua keturunan di negeri Melaka,” katanya.

Beliau berkata demikian ketika berucap pada Majlis Pelancaran Jentera BN Pilihan Raya Melaka 2021 di Pusat Dagangan Dunia (WTC), di sini, malam ini.

Mengulas lanjut, Ahmad Zahid yang juga Presiden UMNO berkata meskipun BN akan terus menjadi pilihan pengundi di negeri Melaka namun faktor calon adalah penentu kepada kemenangan parti.

“Baik MCA, MIC ataupun di peringkat PDM (Pusat Daerah Mengundi), atau di peringkat DUN (Dewan Undang Negeri), jangan fikir bahawa ‘favouritism’ akan dilakukan dalam pemilihan calon.

“Tidak ada calon Datuk Seri Ab Rauf (Yusoh), tidak ada calon hanya pilihan Datuk Seri Sulaiman (Md Ali), tidak ada calon pilihan Datuk Seri Mohamad Hasan atau pilihan Zahid  atau Datuk Seri Ismail Sabri (Yaakob), ia adalah calon BN yang wajib kita menangkan dalam PRN Melaka.

“Kita harus melihat kebolehmenangan adalah merupakan faktor utama latar belakang seseorang itu, bukan semestinya orang itu tidak baik tetapi menghidangkan sesuatu yang baharu,” katanya.

Jelasnya, calon muka baharu perlu menghormati muka lama dan begitu juga sebaliknya kerana hubungan yang baik itu bakal menterjemahkan kepada kemenangan dalam pilihan raya itu.

“Saya yakin kali ini perubahan satu gelombang politik tanah air yang akan bermula di negeri Melaka, kerana di sinilah segala-galnya bermula… di Melaka,” katanya.


Permohonan jawatan tetap pegawai pergigian, farmasi lantikan kontrak 2017, 2017 dibuka

KUALA LUMPUR, 27 Jan – Pegawai pergigian dan pegawai farmasi lantikan kontrak bagi 2016 dan 2017 boleh memohon jawatan tetap melalui Sistem Pendaftaran Pekerjaan Suruhanjaya Perkhidmatan Awam (Sistem SPA9) mulai 30 Jan hingga 12 Feb ini, menurut Kementerian Kesihatan (KKM).

KKM dalam kenyataan hari ini memaklumkan proses itu susulan urusan pengambilan jawatan tetap pegawai pergigian dan pegawai farmasi lantikan 2018 hingga 2020 yang telah dibuka menerusi Sistem SPA9 dari 6 hingga 21 Jan lepas.

“Pegawai lantikan kontrak yang berkenaan disarankan melayari portal Suruhanjaya Perkhidmatan Awam untuk berdaftar atau mengemas kini maklumat permohonan dalam sistem SPA9,” menurut kenyataan itu.

KKM turut berharap pegawai pergigian dan pegawai farmasi lantikan kontrak 2016 dan 2017 dapat membuat persediaan sewajarnya bagi urusan pengambilan itu.


Melaka pilihan pelabur China

BANDARAYA MELAKA 19 Mei – Melaka menjadi satu-satunya negeri dikunjungi Pengerusi Jawatankuasa Tetap Kongres Rakyat Kebangsaan (NPC) China ke-14, Zhao Leji dalam rangka lawatan kerja untuk meninjau pelbagai potensi pelaburan.

Ketua Menteri, Datuk Seri Ab Rauf Yusoh berkata pemimpin ketiga tertinggi negara republik itu bersama delegasinya menyatakan minat untuk menjalin hubungan dua hala dalam pelbagai bidang bersama melaka seperti perindustrian, pelancongan dan pelabuhan.

Katanya, hubungan persahabatan antara Melaka dan China sudah terjalin sejak tahun 2004 yang mana beberapa bandar di republik itu menjalankan inisiatif bandar berkembar dengan negeri ini.

“Kerajaan China menggalakkan supaya hubungan ini berterusan dan mengikut aspek sejarah hubungan ini terjalin sejak 600 tahun dahulu lagi. Jadi mengimbau sejarah itu, kebanyakan pemimpin dan pelabur China lebih mengenali Melaka berbanding negeri lain.

“Kita menggalakkan seberapa banyak pelaburan daripada China untuk sama-sama memajukan Melaka dalam pelbagai bidang industri terutama membangunkan M-WEZ (Zon Ekonomi Persisiran Pantai Melaka) yang dijangka menjadi sebuah kawasan yang pesat membangun dalam bidang maritim,” katanya.

Beliau berkata demikian kepada pemberita selepas menerima kunjungan hormat lawatan kerja Zhao bersama delegasinya ke Melaka di sebuah hotel, di sini, hari ini.

Hadir sama, Setiausaha Kerajaan Negeri, Datuk Wira Zaidi Johari; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin dan Exco Pelancongan, Warisan, Seni dan Budaya negeri, Datuk Abdul Razak Abdul Rahman serta Penasihat Pelaburan dan dan Hal Ehwal Negara China kepada Ketua Menteri, Datuk Lim Ban Hong.

Terdahulu, Ab Rauf bersama kepimpinan Kerajaan Negeri mengadakan pertemuan selama setengah jam dengan penggubal undang-undang tertinggi China dan delegasinya bagi membincangkan potensi kerjasama antara Melaka serta China.

Mengulas lanjut, Ab Rauf berkata, hasil perbincangan kedua-dua pihak berjalan dengan baik dan banyak potensi yang boleh dibangunkan menerusi jalinan dua hala itu.

“Hasil daripada perbincangan kedua-dua pihak tadi kita melihat lebih jauh daripada ini, supaya Melaka boleh dibangunkan dalam pelbagai sudut sama ada pelancongan, pelaburan, perindustrian dan pelabuhan,” katanya.


Tiada lagi kuota khas pengambilan pekerja asing – Hamzah

LARUT, 22 Jan – Tiada lagi kuota khas dikeluarkan dalam pengambilan pekerja asing di negara ini, kata Menteri Dalam Negeri Datuk Seri Hamzah Zainudin.

Beliau berkata setiap permohonan daripada majikan kini perlu melalui penilaian jawatankuasa kementerian dalam meneliti jumlah pekerja asing yang layak diambil bekerja mengikut syarat dan undang-undang yang ditetapkan.

“Tiada lagi kuota khas. Mesti mendapat kelulusan jawatankuasa. Ada orang tidak sedar dan syok cakap. Umum perlu tahu, seseorang majikan yang memerlukan pekerja asing, perlu mendapat kelulusan jawatankuasa kerana ada akta.

“Contohnya sektor perladangan. Kena tahu berapa kuota pekerja yang diperlukan dan berapa yang layak dapat. Katalah patut dapat 1,000 pekerja tetapi disebabkan tiada tempat tinggal, jadi mungkin dia hanya dapat 400 sahaja.

“Untuk tambah baki pekerja yang dipohon, kena mohon semula dengan Kementerian Sumber Manusia (KSM) atau merayu kepada kami untuk disemak. Sekarang pengambilan semakin ketat dan tidak mahu lagi kuota bebas seperti legasi sebelum ini,” katanya selepas menghadiri majlis mesra rakyat di Kampung Tapah, Sungai Bayur, dekat Selama hari ini.

Beliau mengulas gesaan Setiausaha Agung Pertubuhan Kebangsaan Agensi Perkhidmatan Swasta Malaysia (PAPSMA), Dr N. Sukumaran supaya kerajaan menghapuskan ‘kelulusan khas’ peringkat menteri sebagai kebenaran kepada pihak-pihak tertentu untuk memonopoli kemasukan pekerja asing ke negara ini bagi mengelak berulangnya sindiket membawa masuk pekerja asing berlebihan.

Hamzah berkata jika sistem kuota tidak diguna pakai dan bersifat pengambilan bebas, pekerja asing akan masuk ke negara ini sewenang-wenangnya sehingga tidak mengikut syarat serta kriteria yang ditetapkan hingga menimbulkan masalah dari segi kebajikan seperti tempat tinggal dan sebagainya.

Sebelum ini setiap majikan perlu berurusan melalui Kementerian Dalam Negeri untuk urusan penggajian pekerja asing, namun begitu, kini semua urusan tersebut boleh dibuat melalui KSM bagi memastikan keseragaman dasar dan penyelarasan prosedur penggajian pekerja asing.- BERNAMA


Aksi Melaka United-KL City FC akhirnya dimulakan


Tikam ibu, lelaki direman tujuh hari

AYER KEROH 6 Julai – Lelaki yang menikam leher ibunya sehingga mati selepas mendakwa terdengar bisikan halus dalam kejadian di Kampung Paya Luboh, di sini, semalam, direman tujuh hari sehingga 12 Julai.

Suspek yang juga penganggur berusia 38 tahun yang memakai baju lokap bewarna ungu tiba di perkarangan Kompleks Mahkamah Melaka kira-kira jam 9.40 pagi.

Melaka Hari Ini, semalam melaporkan seorang anak yang tergamak menikam ibu kandung sehingga mati di Kampung Paya Luboh, di sini, pernah menerima rawatan psikiatri di Hospital Melaka.

Ketua Polis Melaka Datuk Zainol Samah berkata, ketika ditahan suspek mengaku menikam leher kiri dan kanan ibunya menggunakan sebilah pisau berukuran 26 sentimeter (cm).


40 pacuan empat roda dari Melaka bantu mangsa banjir Negeri Sembilan, Pahang

ALOR GAJAH 24 Dis – Prihatin terhadap mangsa banjir di Negeri Sembilan dan Pahang, beberapa pertubuhan bukan kerajaan (NGO) dan orang persendirian di sekitar Melaka menghantar bantuan kepada mangsa banjir dalam bencana itu.

Pengerusi Kelab Melaka Truckers, Yusry Ardy Jalil, 41, berkata dalam misi menyalurkan bantuan itu, 40 pacuan empat roda termasuk sebuah lori membawa misi menghantar bantuan ke kawasan terjejas di Jelebu dan Kenaboi, Negeri Sembilan serta Temerloh, Pahang.

Katanya, misi tersebut merupakan bantuan kali kelima yang disalurkan ke kawasan terjejas banjir selepas ke Lubok China, Hulu Langat dan Shah Alam minggu lalu.

“Ini adalah misi kelima kami menghantar bantuan banjir ke kawasan terjejas, dan hari ini kita bersama hampir 90 individu terlibat dalam misi ini akan ke Jelebu, Kenaboi dan sekitar Temerloh untuk menyalurkan bantuan.

“Bantuan yang kami bawa berupa barangan makanan asas, pakaian semua lapisan generasi dan gender, barangan bayi, tong air dan juga peralatan mencuci buat mereka yang berada di kawasan terkena musibah ini,” katanya ketika dihubungi Melaka Hari Ini (MHI) sebelum bergerak ke lokasi.

Sementara itu, NGO Belia yang juga usahawan muda, Ashwad Abd Rahim, 30, berkata, dia berasa terpanggil untuk turut serta bersama rakan-rakannya dalam menghantar bantuan kepada mereka yang terjejas.

“Kami wujudkan satu kumpulan di aplikasi Whatsapp dan mengabungkan semua NGO di Melaka dalam usaha membantu mangsa banjir di negeri jiran (Negeri Sembilan) dan Pahang.

“Seperti di Jelebu dan Kenaboi, wakil NGO di sana beritahu, mereka terputus bekalan air bersih (air minuman), dan wakil NGO di Temerloh pun beritahu banjir masih tidak surut sepenuhnya di sana, dan mereka perlukan alatan cucian untuk mengemas selain barangan makanan kering.

“Bila kita dah tau apa yang diperlukan, kita kumpul duit, beli barang dan Alhamdulillah, ramai rakyat Melaka turut menyumbang malahan ada juga yang menyatakan hasrat untuk turut serta,” ujarnya.


MyCare COVID-19 terima 4,230 aduan sejak Jun hingga 9 Dis

KUALA NERUS, 12 Dis – Sebanyak 4,230 aduan dan pertanyaan diterima melalui perkhidmatan MyCare COVID-19 yang diwujudkan Jabatan Kemajuan Islam Malaysia (JAKIM) bermula 1 Jun hingga Khamis lepas (9 Dis).

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata aduan paling banyak diterima adalah berkaitan urusan pernikahan iaitu 2,590 aduan; perkara berkaitan bantuan dan sumbangan (981); kaunseling keluarga (275); kaunseling peribadi (170); urusan cerai (82); rawatan Islam (18); dan lain-lain (114).

“Kalau mengikut umur pula, tiga kumpulan tertinggi mengemukakan aduan melalui MyCare COVID-19 ialah individu yang berumur 20 hingga 29 tahun iaitu 2,116 orang, diikuti individu berumur 30 hingga 39 tahun (1,152 ) dan 305 individu yang berumur 40 hingga 49 tahun,” katanya kepada pemberita selepas menyempurnakan program Musa’adah Mangsa Banjir di Balai Raya Kampung Alor Damat di sini, hari ini.

Beliau berkata seramai 15 pegawai dan kaunselor JAKIM ditugaskan khusus dalam memberi khidmat kaunseling dan nasihat terhadap aduan yang diterima, melalui pelbagai platform termasuk panggilan telefon, aplikasi WhatsApp dan emel.

Menurut Ahmad Marzuk inisiatif perkhidmatan MyCare COVID-19 menunjukkan kerajaan memandang serius permasalahan dan isu sosial dalam kalangan rakyat ekoran penularan pandemik yang membawa kepada pelaksanaan Perintah Kawalan Pergerakan (PKP).

Dalam perkembangan lain, beliau berkata kerajaan melalui JAKIM akan bermesyuarat dengan pihak berkaitan bagi meneliti aspek perundangan dan tindakan yang sesuai bagi menangani salah laku golongan lesbian, gay, biseksual dan transgender (LGBT) di platform media sosial dan aplikasi dalam talian.

Katanya mesyuarat yang akan dipengerusikannya pada minggu hadapan itu melibatkan Suruhanjaya Komunikasi dan Multimedia Malaysia (SKMM), Polis Diraja Malaysia (PDRM) dan agensi penguat kuasa yang lain.

“Kita tahu benda itu salah dari segi perundangan secara asasnya tetapi mekanisme untuk mengenakan apa-apa tindakan itu perlu diharmonikan semula supaya memberi kesan positif,” katanya.

Ahmad Marzuk berkata mesyuarat tersebut akan turut menyentuh mengenai sebuah siri filem bertemakan ‘gay’ dikatakan disiarkan menerusi aplikasi janji temu dan penstriman video bertajuk Stay Away From Me yang dilaporkan media, dilakonkan pelakon lelaki muda tempatan. – BERNAMA


Penjara usang bakal diganti baharu

TELOK MAS 5 Oktober – Beberapa penjara lama di negara ini yang dibina seawal era 1800-an bakal dirobohkan dan diganti dengan binaan baharu.

Pengarah Pengurusan Banduan Jabatan Penjara Malaysia Komisioner Penjara Ajidin Salleh berkata, cadangan itu akan diusulkan berikutan terdapat keperluan memandangkan struktur penjara-penjara lama itu sudah tidak lagi kukuh, selain ada yang tidak lagi relevan dengan keadaan semasa.

“Penjara-penjara ini ialah bangunan yang dibina sejak tahun 1800 lagi. Jadi, kita melihat adanya keperluan dari sudut kemanusiaan kerana penjara-penjara ini ada yang masih menggunakan ‘Bucket System’ iaitu bilik tahanan yang tidak mempunyai tandas.

“Kalau dalam dunia moden, ini sudah lagi tiada. Jadi, perancangan kita untuk menggantikan penjara-penjara ini dengan membina struktur baharu sama ada di tapak baharu atau sedia ada.

Beliau berkata demikian dalam sidang akhbar selepas Majlis Anugerah Kecemerlangan Sijil Pelajaran Malaysia (SPM) Sekolah Integriti dan Sekolah Henry Gurney 2021 di Dewan Parameswara Sekolah Henry Gurney Telok Mas, hari ini.


Fernandes sedia terajui MFL

KUALA LUMPUR 19 Mac. – Ketua Pegawai Eksekutif AirAsia Group Tan Sri Tony Fernandes yang namanya disebut-sebut sebagai calon presiden Liga Bola Sepak Malaysia (MFL) bersedia memikul tanggungjawab itu, namun tertanya-tanya sama ada komuniti sukan tersebut sudi menerimanya.

Pemilik kelab bola sepak Inggeris, Queens Park Rangers (QPR) tersebut berkata, beliau tidak gentar dengan cabaran dan akan memberikan komitmen 100 peratus dalam menjalankan tanggungjawabnya terhadap sukan kegemarannya itu.

Bagaimanapun berikutan imejnya sebagai pemain industri penerbangan, Fernandes menyerahkan kepada komuniti bola sepak dan Lembaga Pengarah MFL untuk menilai sama ada beliau mempunyai ciri-ciri yang diperlukan bagi mengisi kekosongan yang bakal ditinggalkan oleh presiden semasa MFL Datuk Hamidin Mohd Amin.

“Bolehkah komuniti bola sepak menerima saya? Saya mengendalikan MFL, bunyinya menakutkan tetapi apa yang saya tahu ialah saya akan berikan sepenuh tenaga terhadap tugas itu. Terserah kepada komuniti bola sepak untuk memutuskan sama ada mereka mahu ‘orang penerbangan’ menyertai mereka.

“Saya tidak tahu sama ada MFL mahukan saya sebagai orang nombor satunya, tetapi jika saya diminta menjadi pengurus pasukan Malaysia, saya teringin melakukannya, segala yang berkaitan dengan sukan serasi dengan saya, saya sukakan persaingan dan saya mahu Malaysia mencipta kejayaan,” katanya kepada pemberita baru-baru ini.

Berikutan cabaran yang dihadapi MFL sepanjang penularan pandemik COVID-19, Fernandes dilihat sebagai calon yang dapat menyuntik dimensi baharu dalam menarik lebih ramai penaja, sekali gus meningkatkan pendapatan serta nilai komersial Liga Malaysia.

Beliau bagaimanapun enggan membuat sebarang janji yang keterlaluan terlalu awal, sebaliknya berkata penyokong memainkan peranan penting dalam menyumbang kepada peningkatan nilai komersial liga itu.

“Untuk dikomersialkan, bola sepak memerlukan wang, justeru adakah orang ramai bersedia membayar untuk menonton bola sepak? Bagi membolehkan MFL berubah, rakyat Malaysia harus sedar bahawa mereka perlu berbelanja lebih sedikit jika mahu produk berkualiti, selain stesen televisyen juga harus terlibat,” katanya.

Khamis lalu, Fernandes yang juga tokoh korporat, meluahkan kesediaannya untuk mengisi kerusi nombor satu MFL selepas Hamidin menyatakan hasrat untuk melepaskan jawatan itu susulan kejayaannya mempertahankan jawatan Presiden Persatuan Bola Sepak (FAM) untuk penggal kedua tanpa bertanding pada Sabtu lalu.


Cadangan buka sempadan: Melaka bakal terima impak positif

AYER KEROH 29 Dis. – Persatuan Pelancongan Melaka (MTA) menjangkakan lebih 60 peratus pelancong berkunjung ke negeri ini jika cadangan kerajaan membuka sempadan kepada negara-negara zon hijau COVID-19 dilaksanakan.

Presidennya, Madelina Kuah Way Lee berkata, cadangan kerajaan untuk mengadakan rundingan dengan negara-negara seperti Singapura, Brunei, Korea, Jepun, Taiwan dan New Zealand yang dikenal pasti sebagai kawasan zon hijau itu pastinya dapat membantu meningkatkan semula ekonomi sektor pelancongan negeri.

“Di Melaka kita menyediakan pelbagai produk pelancongan yang menarik, kedatangan pelancong baharu sudah pasti menjadi keutamaan kita,” katanya kepada Melaka Hari Ini di sini.

“Jika sempadan dibuka, kita jangka 60 hingga 70 peratus pelancong akan datang, namun SOP seperti memakai pelitup muka, guna cecair pembasmi kuman dan penjarakan fizikal perlu dipatuhi,” katanya.

Ahad lalu, Menteri Pelancongan, Seni dan Budaya, Datuk Seri Nancy Shukri berkata, Kerajaan Persekutuan sedang mempertimbangkan untuk membuka pintu sempadan negara selepas menerima banyak permintaan daripada para pemain industri tempatan berhubung perkara tersebut.

Menurut Nancy, kerajaan sedang mengadakan rundingan dengan negara-negara zon hijau antaranya Brunei, Korea Selatan, Jepun, Taiwan, Singapura serta New Zealand bagi membolehkan pelancong dari negara berkenaan hadir ke negara ini.


Kes baharu menurun lagi kepada 14,954 – Dr Noor Hisham

KUALA LUMPUR 19 Sept. – Jumlah kes baharu COVID-19 di Malaysia menurun untuk empat hari berturut-turut apabila 14,954 kes dilaporkan setakat 12 tengah hari ini, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham menerusi laman Twitter dan Facebook memaklumkan angka kes baharu yang dilaporkan hari ini menjadikan jumlah kumulatif kes COVID-19 kini 2,097,830.

Menurut beliau, Sarawak mencatat jumlah kes tertinggi dengan 2,707 kes, diikuti Selangor (2,028), Johor (1,948), Kelantan (1,420), Sabah (1,356), Pulau Pinang (1,259) dan Perak (1,222).

Negeri yang merekodkan kes baharu di bawah 1,000 pula ialah Kedah dengan 809 kes, Pahang (705), Terengganu (671), Kuala Lumpur (383), Melaka (207), Negeri Sembilan (144), Perlis (76) dan Putrajaya (19), manakala tiada kes baharu direkodkan di Labuan.

Sementara itu, menerusi maklumat infografik yang dimuat naik, Dr Noor Hisham memaklumkan kapasiti dan penggunaan katil hospital COVID-19 hingga 5 petang semalam ialah 67 peratus daripada 17,028 katil bagi penggunaan bukan unit rawatan rapi (ICU) manakala bagi katil ICU kes wabak itu ialah 72 peratus daripada 1,611 katil.


Sumber air terkumpul di Gunung Inas, mengalir laju di cerun punca banjir – MB Kedah

BALING, 7 Julai – Sumber air yang terkumpul banyak di Gunung Inas, dekat sini yang mengalir turun dengan laju di sudut cerun yang curam dipercayai menyebabkan berlakunya kejadian banjir dan fenomena kepala air di sini, Isnin lepas.

Menteri Besar Kedah Datuk Seri Muhammad Sanusi Md Nor berkata kesimpulan itu berdasarkan tinjauan udara yang dilakukan bersama Polis Diraja Malaysia (PDRM) semalam di kawasan gunung itu yang turut mendapati tiada pecahan takungan air seperti yang didakwa.

“Saya berpeluang menaiki helikopter PDRM untuk meninjau kawasan bencana dan dapat melihat secara menyeluruh laluan aliran air yang berpunca dari Gunung Inas sehingga kawasan bencana dan Pekan Kupang.

“Pemerhatian mata kasar dari udara, saya dapati air terkumpul begitu banyak dalam satu masa dan terdapat berpuluh-puluh lorong yang terbentuk di Gunung Inas yang mengalir ke bawah di sudut cerun yang sangat curam dan menyebabkan air bergerak begitu laju di Lata Celak ini dalam tempoh serentak,” katanya dalam kenyataan hari ini.

Muhammad Sanusi berkata pada tinjauan itu, beliau mendapati takungan yang dibina di kawasan tanaman Musang King masih ada, dan takungan tempat pengumpulan air untuk dipam masuk ke kolam berkenaan juga tidak pecah.

Muhammad Sanusi berkata pokok-pokok besar di sepanjang aliran air di gunung itu juga masih ada dan tidak ditebang sewaktu ladang hutan tanaman durian Musang King dibangunkan.

Justeru beliau berkata kesimpulan pada masa ini sebelum mendapat laporan daripada jabatan teknikal seperti Jabatan Pengairan dan Saliran (JPS) dan Jabatan Mineral dan Geosains Malaysia (JMG) ialah aliran air bergerak begitu laju di cerun yang curam daripada sumber air yang terlalu banyak dan bercantum menjadi satu di aliran Lata Celak yang mengalir ke Sungai Kupang.

Dalam kejadian kira-kira pukul 4 petang Isnin lepas, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras.


Bicara kes Ismahalil bermula 19 Oktober

KUALA LUMPUR, 28 April – Mahkamah Tinggi di sini menetapkan tiga hari bermula 19 Okt ini untuk perbicaraan kes penyampai radio Ismahalil Hamzah, yang didakwa atas pertuduhan mengedar dadah jenis Kanabis, Ogos tahun lepas.

Hakim Datuk Muhammad Jamil Hussin menetapkan 19, 20 dan 31 Okt untuk perbicaraan, selepas peguam yang mewakili Ismahalil Datuk Ahmad Zaharil Muhaiyar, memohon tarikh bicara ketika sebutan kes itu, hari ini.

Ahmad Zaharil mengesahkan perkara tersebut, selain memaklumkan pihaknya akan menulis surat kepada mahkamah untuk mendapatkan tarikh sebutan baharu sekiranya terdapat representasi atau perkembangan terbaru mengenai kes.

Ismahalil, 49, mengaku tidak bersalah atas dakwaan mengedar dadah jenis kanabis anggaran berat 374.6 gram di sebuah rumah di Jalan Semarak, Wangsa Maju, di sini pada 5.35 petang, 27 Ogos 2021.

Dia dituduh mengikut Seksyen 39B(1)(A) Akta Dadah Berbahaya 1952 dan jika disabitkan kesalahan boleh dihukum di bawah Seksyen 39B(2) akta sama dan dibaca bersama Seksyen 34 Kanun Keseksaan yang memperuntukkan hukuman mati, jika sabit kesalahan.


PRN Johor: Beberapa Bahagian UMNO Hantar Permohonan Bertanding – Ahmad Maslan

Setiausaha Agung UMNO Datuk Seri Ahmad Maslan berkata permohonan itu akan diteliti dan diputuskan pucuk pimpinan negeri serta pusat tanpa menjejaskan hubungan antara parti komponen BN.

“Beberapa bahagian UMNO menyuarakan pandangan berhubung isu ini. Bukan sahaja di (DUN) Pulai Sebatang tetapi ada satu dua tempat lain di Johor,” katanya pada sidang media selepas menghadiri Majlis Jamuan Muhibbah sempena Tahun Baharu Cina anjuran MCA Bahagian Pontian di sini malam tadi.

Bulan lepas, Timbalan Presiden UMNO Datuk Seri Mohamad Hasan berkata parti itu menyasarkan untuk bertanding sekurang-kurangnya 42 daripada keseluruhan 56 kerusi DUN pada PRN Johor namun belum mengambil kira kerusi bagi parti komponen BN yang lain.

Sementara itu, ketika berucap pada majlis berkenaan, Hasni yakin dapat membangunkan ekonomi Pontian sekiranya rakyat memberi mandat kepada BN untuk mengemudi negeri itu pada PRN Johor.

Beliau berkata melalui pengalamannya menerajui negeri itu hampir dua tahun, beliau telah memikirkan cara terbaik bagi tujuan tersebut sekali gus menjadikan daerah berkenaan sebagai antara penyumbang ekonomi terbesar Johor.

“Dengan peluang singkat yang saya ada, saya sudah memikirkan bagaimana Pontian dapat dibangunkan seterusnya menjadikan daerah yang cukup besar sumbangannya kepada kemajuan negeri ini,” katanya yang juga Pengerusi Badan Perhubungan UMNO Johor.

Sebelum ini, Pengerusi BN Datuk Seri Dr Ahmad Zahid Hamidi dilaporkan berkata Hasni akan dipilih sebagai Menteri Besar Johor yang baharu sekiranya BN menang pada pilihan raya negeri itu.

PRN Johor diadakan susulan pembubaran DUN itu pada 22 Jan lepas dan Suruhanjaya Pilihan Raya dijangka mengumumkan tarikh pilihan raya berkenaan esok.


VALUES2021 terap nilai sivik belia

NILAI 23 April 2021. – Universiti Sains Islam Malaysia (USIM) mengorak langkah bagi memperkasa golongan belia melalui program Youth, Foresight and Civics Education (VALUES2021) yang memberikan pendedahan ilmu dan kemahiran berkaitan pendidikan sivik, kepemimpinan, kesukarelawanan, literasi kewangan dan literasi pemikiran masa hadapan.

VALUES2021 adalah projek usaha sama strategik USIM, Jabatan Perdana Menteri (Hal Ehwal Agama) dan Kedutaan Amerika Syarikat dan berlangsung selama setahun dari Januari lalu hingga hujung tahun ini.

Bertemakan ‘Penerapan Nilai Sivik dalam Pembentukan Insan Seimbang’ program ini dirasmikan secara maya oleh Menteri di Jabatan Perdana Menteri (Hal Ehwal Agama) Datuk Seri Dr. Zulkifli Al-Bakri dalam majlis khas di Dewan Tuanku Canselor USIM, kelmarin.

Majlis turut dihadiri Duta Besar Amerika Syarikat ke Malaysia Brian D. McFeeters dan Naib Canselor USIM, Profesor Dato’ Dr. Mohamed Ridza Wahidin.

Ketua Projek VALUES 2021 Dr. Norfadhilah Mohamad Ali menjelaskan VALUES 2021 meliputi siri latihan kepada belia lingkungan umur 16-25 tahun dan diterajui ahli projek terdiri daripada pensyarah USIM.

Katanya, pakar-pakar bidang daripada dalam dan luar USIM berkaitan isu-isu pendidikan sivik, kepemimpinan, kesukarelawanan, literasi kewangan dan literasi pemikiran masa hadapan turut terbabit projek itu.

“Program ini juga akan melibatkan sekolah-sekolah sebagai Sekolah Rakan VALUES 2021 dan penyertaan ini terbuka terutamanya sekolah agama kerajaan, kerajaan negeri atau swasta di luar bandar yang berminat.

“Objektif utama program ini adalah membentuk modul khusus dan latihan kepada belia mengenai kepentingan kesedaran sivik dalam hidup bermasyarakat, latihan kepemimpinan, kesukarelawanan, literasi kewangan dan literasi pemikiran masa hadapan.

“USIM berperanan membangunkan modul ini dan memberikan latihan kepada belia dengan menerapkan sudut pandang Islam berdasarkan konteks dan kesesuaian masyarakat Malaysia dan global,” katanya dalam satu kenyataan.

Menurutnya, program itu diharapkan dapat menyumbang ke arah pembentukan belia yang berupaya memainkan peranan dalam masyarakat dengan baik, mempunyai pendedahan kepada perkembangan sekeliling dan dunia luar, selesa dalam kepelbagaian budaya dan berpotensi memimpin dalam apa jua bidang diceburi.

“Selain itu, program ini menyasarkan supaya kaedah pemikiran masa depan yang digunakan dalam latihan dapat disebar luas sebagai satu literasi penting pada abad ini,” katanya yang juga pensyarah kanan di Fakulti Syariah dan Undang-undang USIM.


Lori, treler jangan bawa lebih muatan – KP JPJ

AYER MOLEK 17 Oktober – Kenderaan komersial khususnya lori dan treler perlu memastikan muatan dibawa tidak melebihi berat dibenarkan bagi mengelak mendatangkan bahaya kepada pengguna jalan raya.

Ketua Pengarah Jabatan Pengangkutan Jalan (JPJ), Datuk Zailani Hashim berkata, sesebuah kenderaan komersial sudah mempunyai kapasiti berat dengan muatan (BDM) yang dibenarkan dan mereka perlu akur dengan itu.

“Kekalkan (BDM), jika kenderaan itu perlu membawa sedemikian berat, sila patuhi jangan melangkaui BDM yang sudah ditetapkan. Mengikut Seksyen 57 (1) Akta Pengangkutan Darat memperuntukkan hukuman berat namun bagi kita keselamatan pengguna jalan raya perlu diutamakan,” katanya.

Hadir sama, Naib Presiden Perusahaan Otomobil Kedua Sdn Bhd (PERODUA) Datuk Ahmad Suhaimi Hashim; Presiden CUEPACS Datuk Adnan Mat serta Pengarah Akademi Pengangkutan Jalan Malaysia, Muhammad Kifli Ma Hassan.

Mengulas mengenai kemalangan tragis di Sedenak, Johor, yang menyebabkan dua individu rentung, beliau berkata, beberapa aspek perlu dilihat termasuk sama ada melalui proses Pemeriksaan dan Audit Keselamatan (JISA).

“Sebenarnya banyak benda yang kita perlu tengok termasuk melalui proses JISA ia bagi memastikan mereka yang terbabit dengan kemalangan bila kali terakhir melakukan pemeriksaan di PUSPAKOM.

“Selain itu dari segi struktur binaan kenderaan itu sendiri memenuhi atau tidak laporan JISA dan jikalau ada kekurangan di mana-mana berkaitan teknikal, tindakan susulan akan diambil,” katanya.


UOB Malaysia jangka pelaburan raih semula momentum tahun depan

KUALA LUMPUR 5 Okt. – United Overseas Bank (Malaysia) Bhd (UOB Malaysia) menjangka situasi pelaburan di Malaysia meraih semula momentumnya antara tahun 2021 dan 2022.

Bank itu berkata, ini susulan tumpuan kerajaan dalam usaha memulihkan semula iklim pelaburan dan langkah yang diambil Lembaga Pembangunan Pelaburan Malaysia (MIDA) untuk menarik dan mempercepat proses kelulusan pelaburan serta peluang perniagaan daripada normal baharu pasca pandemik dan pemulihan beransur-ansur ekonomi.

“MIDA telah menubuhkan Unit Penyelarasan dan Pemecutan Projek (PACU) bagi mempermudahkan kelulusan perniagaan terutamanya dalam pembuatan dan perkhidmatan berkaitan bagi memastikan pelaksanaan projek yang diluluskan berjaya dalam tempoh 24 bulan,” kata bank itu dalam satu nota penyelidikan hari ini.

Setakat Julai 2020, MIDA mempunyai sejumlah 732 projek dengan cadangan pelaburan RM35.9 bilion dalam perancangan bagi sektor pembuatan, perkhidmatan dan utama dengan kelulusan pelaburan ini akan membantu memulakan pelaburan swasta pada 2021-2022, kata UOB Malaysia.

“Meskipun kesan pandemik yang masih berterusan serta risiko prospek pertumbuhan lemah ekonomi Malaysia, kelulusan pelaburan setakat ini mewakili  61.8 peratus daripada pelaburan dilulus tahun penuh Malaysia semasa krisis kewangan global pada 2009 dan telah mencapai 64.8 peratus daripada sasaran tahun penuh 2020 kita pada RM100 bilion,” kata bank tersebut.

Sementara itu, pelaburan dilulus dalam sektor utama, pembuatan dan perkhidmatan bagi tempoh separuh pertama 2020 berjumlah RM64.8 bilion iaitu 38.4 peratus lebih rendah berbanding tempoh yang sama tahun lepas berikutan pandemik COVID-19.

Daripada jumlah pelaburan yang diluluskan, kira-kira 69.8 peratus atau RM45.3 bilio adalah pelaburan domestik manakala baki 30.2 peratus atau RM19.5 bilion adalah pelaburan langsung asing.


Piala Thomas: Tekanan tetap ada – Zii Jia

BANGKOK, 8 Mei – Jaguh perseorangan lelaki profesional negara Lee Zii Jia enggan mengambil mudah cabaran lawannya dari England Toby Penty, pada aksi pembukaan Kumpulan D Piala Thomas 2022 di sini, esok.

Biarpun Penty kini berada di kedudukan ke-53 berbanding dirinya yang merupakan pemain keenam terbaik dalam ranking dunia, Zii Jia yang bakal turun sebagai perseorangan utama negara mengakui tekanan tetap ada, dalam usaha menyumbang mata pertama buat Malaysia pada kejohanan berlangsung di Impact Arena itu.

Malah, Zii Jia yang belum pernah berdepan pemain berusia 29 tahun itu, menjangkakan akan menempuh cabaran getir dalam usaha menjinakkan pesaingnya itu.

“Tentunya lawan dengan pemain yang ranking lebih rendah selain turun selaku perseorangan pertama akan ada tekanan, tetapi saya kena ambil tanggunjawab itu,” katanya kepada pemberita selepas sesi latihan di sini, semalam.

Dalam pada itu, Zii Jia, yang masih segar dengan kejayaannya bergelar juara Kejohanan Badminton Asia (BAC) 2022 di Manila minggu lepas, berharap pencapaiannya itu mampu membakar semangatnya untuk membantu Malaysia menamatkan kemarau 30 tahun tanpa sebarang kejuaraan di Piala Thomas.

Jelasnya, kejayaan di Filipina itu ternyata melonjakkan keyakinannya untuk beraksi dengan lebih baik, terutamanya dalam kejohanan berprestij badminton berpasukan dunia di Thailand, selain berazam mengekalkan momentum dimiliki dalam setiap perlawanan diharunginya selepas ini.

Pemain berusia 24 tahun dari Alor Setar itu pada masa sama berpuas hati dengan persiapannya bagi kejohanan tersebut setakat ini, termasuk mendapat rehat secukupnya selepas berjuang habis-habisan di BAC 2022.

Mengulas mengenai suasana di Impact Arena, juara All England 2021 berkata keadaan venue di sini ternyata lebih baik dari Kompleks Sukan Muntinlupa, yang disifatkannya sebagai sangat panas.

Kemenangannya itu menyaksikan beliau muncul sebagai pemain keenam negara berbuat demikian selepas Teh Kew San (1962), Tan Aik Mong (1971), Rashid Sidek (1991, 1992), Foo Kok Keong (1994) dan Datuk Lee Chong Wei (2016).

Sementara itu, Setiausaha Agung Persatuan Badminton Malaysia (BAM) Datuk Kenny Goh berkata persiapan pasukan negara termasuk skuad Piala Uber berjalan lancar.

Kenny juga memaklumkan tiada kes positif COVID-19 direkodkan dalam kem negara selepas mereka menjalani ujian sebanyak dua kali, usai tiba di sini sejak 2 Mei lepas.- BERNAMA


Bayaran saguhati jurunikah, saksi di Pulau Pinang naik

GEORGE TOWN, 23 Feb – Jabatan Hal Ehwal Agama Islam Negeri Pulau Pinang (JHEAIPP) hari ini mengesahkan kadar bayaran sagu hati bagi jurunikah dan dua orang saksi nikah di negeri itu naik bermula 1 Mac ini seperti surat yang tular sejak semalam.

Pengarahnya Datuk Mohd Zakuan Zakaria berkata bayaran sagu hati tersebut dinaikkan daripada RM120 kepada RM250 iaitu kadar baharu selepas 15 tahun.

“Sebelum ini sagu hati untuk jurunikah adalah RM100 manakala kedua-dua saksi pula RM10 seorang. Pada 1 Mac nanti, jurunikah akan menerima sagu hati RM150 manakala kedua-dua saksi RM50 seorang,” katanya yang dihubungi hari ini.

Beliau berkata kadar baharu itu berpatutan atas jasa jurunikah dan kedua-dua saksi memandangkan tugas mereka bukan mudah kerana bertanggungjawab memastikan majlis akad nikah berjalan lancar mengikut syariat ditetapkan.

“Tinjauan yang dijalankan JHEAIPP mendapati kadar upah saksi terlalu rendah iaitu RM10 sahaja seorang, jadi kadar baharu ini diharapkan dapat membantu mereka,” katanya.

Sejak semalam tular satu surat menerusi media sosial memaklumkan Mesyuarat Majlis Agama Islam Pulau Pinang yang bersidang pada 8 Dis lepas telah bersetuju meluluskan cadangan menaikkan bayaran sagu hati jurunikah dan dua orang saksi nikah di negeri itu daripada RM120 kepada RM250 bermula 1 Mac ini.

Menerusi surat itu, turut dimaklumkan perkara tersebut akan dihebah kepada pegawai dan kakitangan di semua Pejabat Agama daerah untuk tindakan bermula bulan depan.


Peniaga diingat jangan ambil kesempatan naik harga barangan

KUCHING, 3 April – Peniaga dinasihatkan tidak mengambil kesempatan menaikkan harga barangan jualan mereka susulan pembukaan semula sempadan negara bermula 1 April lepas.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata pembukaan sempadan semestinya akan merancakkan sektor ekonomi dengan kedatangan pengunjung dari luar sekali gus meningkatkan permintaan terhadap barangan tertentu dalam pasaran.

“Apabila kita buka sempadan orang asing akan datang melawat dan memang permintaan barangan akan meningkat seperti barang makanan juga barangan lain.

“Sebab itu kita rayu pada peniaga jangan ambil peluang mengaut keuntungan yang tidak berpatutan kerana ini satu kesalahan,” katanya kepada pemberita selepas melancarkan Ops Pantau 2022 di sini hari ini.

Malaysia memasuki Fasa Peralihan ke Endemik pada 1 April dan membuka semula sempadan negara selepas dua tahun hidup dibayangi pandemik COVID-19.

Sementara itu, Nanta berkata kementeriannya akan mempertingkatkan penguatkuasaan dan pemantauan pada bulan Ramadan dan Aidilfitri tahun ini menerusi Ops Pantau 2022.

Katanya, Ops Pantau bertujuan memastikan pengguna berada dalam keadaan selesa dan mudah mendapatkan bekalan makanan serta keperluan harian pada harga yang munasabah.

“Ops Pantau 2022 ini akan dilaksanakan secara seragam di seluruh negara dengan lokasi tumpuan seperti bazar Ramadan, bazar Aidilfitri, pasar awam, pasar raya dan kedai runcit,” katanya.- BERNAMA


Isu kalimah Allah: polis kenal pasti individu sebar kenyataan berbaur hasutan

KUALA LUMPUR 15 Mac. – Polis sudah mengenal pasti pemilik akaun sebuah laman sosial yang dilihat cenderung menghasut orang ramai menentang penggunaan kalimah Allah oleh penganut agama Kristian.

Pengarah Jabatan Siasatan Jenayah Datuk Huzir Mohamed berkata, siasatan dijalankan pihaknya Sabtu lalu terhadap pemilik akaun Facebook Mujahidah Malaysia yang mengeluarkan beberapa kenyataan mempertikaikan keputusan Mahkamah Tinggi Kuala Lumpur berhubung penggunaan kalimah Allah.

“Suspek bagi kes ini telah dikenal pasti dan akan hadir ke Bukit Aman untuk memberi keterangan dalam masa terdekat,” katanya dalam kenyataan malam ini.

Tambahnya, siasatan dijalankan mengikut Seksyen 4(1) Akta Hasutan 1948 kerana kecenderungan menghasut dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan.

Huzir turut menggesa orang ramai supaya menjadi pengguna media sosial yang bijak, berhemah dan tidak menggunakan platform itu sehingga boleh mendatangkan kegusaran serta mengganggu gugat keharmonian negara.

Pada 10 Mac lalu, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah ‘Allah’ dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.


PM akan umum kelonggaran SOP individu lengkap dua dos vaksin

Perdana Menteri Tan Sri Muhyiddin Yassin berkata beliau akan mengumumkan kelonggaran prosedur operasi standard (SOP) khusus bagi mereka dalam beberapa hari lagi.

“Kita akan muktamadkan perkara ini dan saya akan umumkannya sebagai satu pakej penuh, termasuk dalam aspek sosial, sukan, dan aktiviti makan di restoran.

Beliau berkata antara kelonggaran yang diberikan termasuk SOP bagi pergerakan dalam negara, termasuk perjalanan rentas sempadan terutama melibatkan suami atau isteri yang tinggal berjauhan.

Pada 17 Julai lepas perdana menteri mengumumkan bahawa kelonggaran bagi individu yang telah melengkapkan dua dos suntikan vaksin COVID-19 akan diputuskan di mesyuarat Pelan Pemulihan Negara (PPN) dalam minggu ini.

Beliau dilaporkan berkata ini selaras dengan pembukaan lebih banyak sektor ekonomi apabila negeri beralih ke Fasa Dua PPN, terutama melibatkan kawasan Lembah Klang.

Merujuk kepada persidangan parlimen, Muhyiddin berkata walaupun sesi itu akan dibuka untuk perbahasan, kerajaan tegas dengan keputusan untuk meneruskan PPN sehingga keadaan negara pulih.


Brek tak berfungsi, lori langgar empat kereta

SHAH ALAM, 24 Feb – Sebuah lori, dipercayai mengalami masalah brek tidak berfungsi, telah melanggar empat buah kereta yang berhenti di persimpangan lampu isyarat di Jenjarom, tengah hari semalam.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata insiden yang turut tular di Facebook itu, bagaimanapun tidak mengakibatkan sebarang kecederaan.

Katanya, lori tersebut yang datang dari arah Banting ke Klang mengalami masalah brek lalu mengelak ke kanan dan terlanggar empat buah kereta yang sedang berhenti di lampu isyarat persimpangan Jenjarom.

“Kelima-lima pemandu kenderaan yang terlibat telah membuat laporan polis dan kes disiasat di bawah Seksyen 43 Akta Pengangkutan Jalan 1987,” katanya dalam kenyataan hari ini.

Orang awam yang melihat atau mempunyai maklumat mengenai kemalangan itu diminta menghubungi mana-mana balai polis berhampiran atau pegawai penyiasat Sarjan Nur Hayati Mohd Zubel di talian 013-6444350 atau 03-31872222. – BERNAMA


KKM lulus pendaftaran bersyarat Evusheld, cegah jangkitan COVID-19

KUALA LUMPUR, 14 Mei – Kementerian Kesihatan Malaysia (KKM) bersetuju memberikan kelulusan pendaftaran bersyarat bagi produk Evusheld 100 miligram per milimiter (mg/ml) Solution For Injection (Tixagevimab 100 mg/ml dan Cilgavimab 100 mg/ml) keluaran Astrazeneca AB, Sweden.

Ketua Pengarah Kesihatan Tan Sri Dr. Noor Hisham Abdullah berkata produk itu digunakan sebagai pencegahan jangkitan COVID-19 berikutan pra-pendedahan COVID-19 kepada orang dewasa dan remaja berumur 12 tahun ke atas dengan berat sekurang-kurangnya 40 kilogram.

”Selain itu, ia juga digunakan ke atas individu yang berkemungkinan tidak memperoleh tindak balas imun mencukupi terhadap vaksinasi COVID-19 atau individu yang tidak disyorkan vaksinasi COVID-19,” katanya dalam kenyataan.

Beliau berkata penggunaan Evusheld adalah berdasarkan garis panduan klinikal yang dikeluarkan KKM dan produk itu bukan untuk digunakan sebagai pengganti vaksinasi COVID-19 serta pematuhan prosedur operasi standard (SOP) masih perlu dilaksanakan.

Katanya kelulusan pendaftaran bersyarat itu memerlukan maklumat kualiti, keselamatan dan keberkesanan produk itu dipantau serta dinilai secara berterusan oleh Bahagian Regulatori Farmasi Negara (NPRA).


78.5 peratus populasi remaja lengkap vaksin

KUALA LUMPUR, 12 Nov – Seramai 2,472,098 individu atau 78.5 peratus populasi remaja berusia 12 hingga 17 tahun di negara ini sudah menerima vaksin COVID-19 lengkap setakat 11.59 malam tadi, menurut data Kementerian Kesihatan (KKM) menerusi laman COVIDNOW.

Berdasarkan data itu juga, seramai 22,258,551 orang dewasa atau 95.1 peratus populasi dewasa lengkap divaksin, 1,031,946 atau 4.4 peratus masih tidak divaksin, manakala seramai 22,843,780 menerima sekurang-kurangnya satu dos vaksin.

Mengenai jumlah dos vaksin harian, sebanyak 143,662 dos diberikan melibatkan 42,888 penerima suntikan dos lengkap; 8,449 (dos pertama) dan 92,325 (dos penggalak).

Ia menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,946,620, manakala jumlah kumulatif dos penggalak kini sebanyak 825,497. -BERNAMA


Impian jadi jutawan lebur selepas jadi mangsa penipuan nombor ramalan

KUANTAN 6 Sept – Impian seorang lelaki untuk bergelar jutawan segera musnah selepas tiket loteri dikatakan memenangi wang tunai RM1.1 juta, hanya helah penipuan nombor ramalan yang mencari mangsa di media sosial.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, mangsa berusia 45 tahun juga kerugian RM65,180 yang didakwa diserahkan kepada suspek bagi mendapatkan nombor ramalan itu.

“Mangsa mendakwa mengetahui mengenai perkhidmatan menilik nombor ramalan semasa melayari Facebook pada awal Mac lepas, dan menghubungi nombor WhatsApp tertera di akaun media sosial itu bagi mendapatkan maklumat lanjut.

“Suspek lelaki yang berurusan dengan mangsa mendakwa dirinya mempunyai nombor ramalan tiket loteri akan memenangi wang tunai RM1.1 juta, menyebabkan mangsa tertarik,” katanya dalam kenyataan di sini hari ini.

Mohd Wazir berkata suspek dikatakan telah meminta mangsa membuat bayaran atas alasan pembelian tiket loteri, bayaran cukai serta kos pentadbiran sebelum wang kemenangan boleh dikreditkan ke akaun mangsa.

Mangsa mendakwa membuat bayaran itu menerusi transaksi pemindahan dalam talian secara ansuran sebanyak 16 kali bermula Mac hingga awal minggu ini tanpa menyedari jumlah keseluruhan ialah RM65,180.

“Bagaimanapun, mangsa mula curiga apabila belum memperoleh wang kemenangan itu selain mendakwa suspek mengugut mahu menghantar orang mencarinya jika tidak meneruskan bayaran seperti diminta apabila ditanya,” katanya.

Mangsa membuat laporan di Ibu Pejabat Polis Daerah (IPD) Bentong semalam, dan siasatan dijalankan mengikut Seksyen 420 Kanun Keseksaan memperuntukkan hukuman penjara maksimum 10 tahun dan sebat dan boleh didenda, jika sabit kesalahan.


Baki empat rakyat Malaysia terpedaya peluang kerja di Kemboja tiba di Malaysia

KUALA LUMPUR, 20 April – Baki empat daripada 16 warganegara Malaysia yang mendakwa menjadi mangsa sindiket tawaran pekerjaan di Kemboja selamat tiba di tanah air pada 4.35 petang semalam, dari Phnom Penh.

Menurut Kementerian Luar, empat individu tersebut tidak dapat menyertai penerbangan pulang 12 yang lain pada 11 April kerana mereka didapati positif COVID-19 sebelum berlepas.

“Mereka dibenarkan pulang ke Malaysia setelah selesai menjalani kuarantin tujuh hari di Kemboja dengan dipantau Kedutaan Besar Malaysia di negara itu,” demikian menurut Wisma Putra menerusi catatan di akaun Facebook rasmi, hari ini.

Kementerian Luar merakamkan ucapan penghargaan dan terima kasih kepada kerajaan Kemboja dan kerjasama erat yang diberikan Kedutaan Besar Malaysia di negara itu dalam memudahcara urusan yang berkaitan bagi membolehkan mereka kembali ke tanah air dengan selamat.

Selain itu, Wisma Putra juga menasihatkan warganegara Malaysia supaya sentiasa berhati-hati dengan tawaran pekerjaan di luar negara bagi memastikan mereka tidak terjebak dalam sindiket sedemikian.

Perwakilan-perwakilan Malaysia di luar negara sentiasa bersedia memberikan nasihat sewajarnya berhubung perkara itu serta membantu warganegara Malaysia yang berada dalam kesulitan.

Kejayaan membawa pulang semua rakyat Malaysia itu melalui Lapangan Terbang Antarabangsa Kuala Lumpur 2 (klia2) adalah hasil kerjasama Polis Diraja Malaysia (PDRM), polis Kemboja, Polis ASEAN (Aseanapol) dan Wisma Putra.- BERNAMA


Lelaki, anak tiri didakwa tipu bekalan sarung tangan lebih RM700,000

Ahmad Yusri Mohd Yunus, 66, dan Megat Akhimullah Faliq Megat Khaironnashiin, 23, didakwa melakukan perbuatan itu terhadap Michael Seow Chor Huat, 41, dan Ong Sheng Jie, 34, sehingga mendorong kedua-dua mangsa memindahkan wang RM756,250 ke dalam akaun bank Syarikat AYMY Multitouch Solution Enterprise.

Mereka didakwa melakukan kesalahan itu di depan sebuah bank di Sri Petaling di sini pada 6 Nov 2020 mengikut Seksyen 420 Kanun Keseksaan dibaca bersama Seksyen 34 kanun sama yang membawa hukuman maksimum penjara 10 tahun dengan sebatan serta boleh didenda, jika sabit kesalahan.

Timbalan Pendakwa Raya Zulaaikha Mohd Apandi menawarkan jaminan RM100,000 bagi setiap tertuduh manakala kedua-dua beranak yang tidak diwakili peguam merayu agar jumlah itu dikurangkan.

Ahmad Yusri memberi alasan bahawa dia telah membayar RM300,000 kepada Seow dan menggadaikan rumahnya kepada lelaki itu manakala Megat Akhimullah Faliq pula berkata ibunya terpaksa menanggung ahli keluarga yang ramai.

Hakim Kamarudin Kamsun membenarkan setiap tertuduh diikat jamin RM30,000 dengan seorang penjamin dan mengenakan syarat tambahan pasport diserah kepada mahkamah sehingga kes selesai.


Pahang rekod 17,129 mangsa banjir

KUANTAN, 5 Jan – Jumlah mangsa banjir di Pahang setakat jam 8.28 pagi hari ini, mencatatkan seramai 17,129 mangsa daripada 4,398 keluarga yang kini berada di 243 pusat pemindahan sementara (PPS) di 10 daerah di negeri tersebut, memetiik sumber portal Berita Harian.

Dengan jumlah terkini itu menyaksikan peningkatan ketara berbanding 14,616 mangsa daripada 3,891 keluarga yang dipindahkan ke 208 PPS pada 9 malam tadi.

Berdasarkan rekod, sebanyak 44 PPS dibuka di Raub, diikuti Lipis (42), Jerantut (37), Temerloh (24), Rompin (10), Pekan (sembilan), Bera (enam) dan Bentong (tiga).

Sungai terbabit ialah di Sungai Jelai di Bukit Betong dan Sungai Jelai di Jeram Bungor, Lipis; Sungai Tembeling di Kuala Tahan dan Sungai Pahang di Sungai Yap, Jerantut.

Selain itu, Sungai Pahang di Lubuk Paku, Maran; Sungai Lepar di Jambatan Gelugor, di sini serta Sungai Pahang di Kuala Sungai Chini dan Sungai Pahang di Serambi (Paloh Inai), Pekan

Dua sungai yang melepasi paras amaran pula ialah Sungai Pahang (Lubuk Oasu) di Temerloh (Lubuk Pasu) dan Sungai Triang, Triang manakala Sungai Belat di Sri Damai, di sini, berada pada paras berjaga-jaga.

Angin kencang timur laut berkelajuan 50 hingga 60 kilometer sejam dengan ombak mencapai ketinggian sehingga 4.5 meter dijangka berlaku di perairan Pahang sehingga Khamis ini.


Malaysia mampu hasilkan filem bertaraf antarabangsa

KUALA LUMPUR, 24 Okt – Para penerbit, pelakon dan pengarah filem Malaysia mampu mengeluarkan filem-filem terbaik bertaraf antarabangsa, kata Menteri Komunikasi dan Multimedia Tan Sri Annuar Musa.

Beliau berkata sebelum pandemik COVID-19, industri kreatif bukanlah satu industri yang kecil apabila mengikut pasaran antarabangsa Amerika Syarikat, yang meletakkan Malaysia di tangga ke-19 pasaran terbesar daripada filem-filem yang dicipta negara.

“Kalau satu filem sahaja telah dapat menjana pendapatan hampir RM100 juta, sedangkan kita tahu berapa puluh lagi filem sedang menanti yang akan kita keluarkan dan akan kita keluarkan dengan mutu dan nilai yang baik, yang akan melonjak ekonomi dan industri perfileman kita.

“Yang saya tahu, penerbit-penerbit Malaysia, pelakon-pelakon Malaysia, pengarah-pengarah filem Malaysia, mampu mengeluarkan filem-filem terbaik bertaraf antarabangsa,” katanya ketika berucap pada Majlis Perasmian Penutup Program [email protected] di sini hari ini.

Majlis penutup berkenaan dirasmikan Perdana Menteri Datuk Seri Ismail Sabri Yaakob, dan turut dihadiri Pengerusi Perbadanan Kemajuan Filem Nasional Malaysia (Finas) Senator Datuk Seri Zurainah Musa, Ketua Setiausaha K-KOMM Datuk Seri Mohammad Mentek dan Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.

Sementara itu, Annuar berkata sejak Ismail Sabri mengambil alih kepimpinan negara, politik berjaya distabilkan, COVID-19 berjaya diatasi serta ekonomi mula tumbuh dan berkembang selain diiktiraf badan-badan penarafan antarabangsa.

Beliau berkata Perdana Menteri berjaya menjalinkan semula hubungan diplomatik dengan negara berkaitan dan kemuncak kepada kejayaan Ismail Sabri, apabila kerajaan di bawah pimpinan beliau membentangkan belanjawan untuk rakyat yang menyentuh segenap lapisan masyarakat.

“Ini bermakna ke hadapan, Yang Amat Berhormat mempunyai satu iltizam yang tinggi yang perlu dibereskan. Anggaplah tempoh dua tiga minggu ini hanya satu perhentian sementara, negara ini perlu terus diselamatkan, industri kreatif yang baru disuntik dengan satu nafas yang baru perlu terus disegarkan,” katanya.

Annuar berkata sekiranya Bajet 2023 dapat dibentangkan semula di bawah kepimpinan Ismail Sabri, beliau yakin akan ada lagi berita baik yang akan diumumkan Perdana Menteri untuk industri kreatif.

“Pengalaman saya berkhidmat sebagai anggota jemaah menteri di bawah Yang Amat Berhormat Perdana Menteri, saya tahu Yang Amat Berhormat Perdana Menteri berfikiran sangat simple tetapi cerdas dan cepat dalam membuat keputusan dan ini telah memudahkan Kementerian Komunikasi dan Multimedia membuat pelbagai aktiviti di bawah inisiatif Yang Amat Berhormat Perdana Menteri,” katanya. – BERNAMA


Penampakan sang bedal punca Pengkalan Balak lengang?

MASJID TANAH 28 November – Pantai Pengkalan Balak, di sini, dilihat lengang walaupun kerajaan mengumumkan hari ini sebagai hari kelepasan am sempena pelantikan Perdana Menteri ke-10.

Tinjauan Melaka Hari Ini mendapati keadaan di pantai peranginan itu tidak seperti kebiasaan apabila hanya ada sekelompok kecil sahaja pengunjung bermandi-manda di situ.

Ia diakui seorang peniaga kecil, Nurul Izzati Syazwani Ibrahim, 31 yang mendakwa situasi sama berlaku pada hujung minggu lalu mengakibatkan perniagaannya sedikit terjejas.

Menurutnya, insiden penemuan buaya kira-kira dua meter yang ditularkan baru-baru ini berkemungkinan mengakibatkan kurangnya pengunjung mengambil peluang datang bermandi-manda di kawasan itu.

“Sejak Sabtu dan Ahad lalu pun lagi kurang orang yang datang. Yang ramai hanyalah konvoi-konvoi motosikal dan mereka hanya lalu-lalang saja di kawasan ini.

“Sebelum ini kalau berniaga boleh cecah ratusan ringgit hasil jualan sehari tapi sejak dua minggu lalu kita hanya menerima sekitar RM80 sahaja,” katanya.

Bagaimanapun, penduduk kampung dan nelayan di kawasan itu menyifatkan ia merupakan situasi biasa berlaku pada setiap tahun yang mana spesies reptilia itu tidak pernah mengganggu atau mengancam orang ramai.

Sementara itu, seorang pengunjung yang ditemui, Ahmad Faiz Safwan, 30 turut hairan dengan situasi lengang di pantai berkenaan walaupun cuti masih berbaki lagi sehari.

Dia yang datang bersama isteri, Norhafiqah Maasah, 30 dan anak-anak dari Rembau, Negeri Sembilan bagaimanapun tetap mengambil peluang memanfaatkan hari terakhir tersebut untuk beriadah di pantai peranginan itu.

“Ini berkemungkinan yang diberikan cuti hanya kakitangan kerajaan sahaja sebab ramai rakan-rakan saya yang bekerja di sektor swasta perlu bekerja hari ini dan diberikan cuti ganti pada hari lain.


100 mahasiswa UTeM sahut cabaran daki Bukit Satria

DURIAN TUNGGAL 13 Jan – Bukit Satria di Universiti Teknikal Malaysia Melaka (UTeM) kini telah menjadi lokasi baharu aktiviti riadah di Melaka.

Mengambil maklum situasi pandemik ditambah dengan musim peperiksaan akhir semester yang akan bermula tidak lama lagi, para mahasiswa mengambil peluang untuk melakukan eksplorasi bukit Satria ini sebagai aktiviti fizikal.

Aktiviti unik yang diadakan di puncak Bukit Satria ialah slot pengisian motivasi menghadapi peperiksaan dalam era pandemik yang disampaikan oleh Timbalan Naib Canselor Hal Ehwal Pelajar UTeM Datuk Dr Sabri Mohamad Sharif.

Pengarah Program Tophill Adventure, Imran Kassim, 25 berkata program bercorak santai dan bermanfaat seperti ini dapat mencapai beberapa objektif antaranya mengeratkan hubungan pelajar yang berbeza latar belakang, agama dan kaum, di samping membentuk minda yang cerdas.

“Aktiviti seperti ini adalah sangat menarik dan kami tertunggu-tunggu sebelum ini kerana had aktiviti serta kesibukan akademik lebih-lebih lagi dengan cabaran pembelajaran secara maya” katanya.

Pengetua Kolej Kediaman Satria Tuah UTeM, Dr Al Amin Mohamed Sultan berkata, ia adalah program pertama tahun 2022 yang diadakan dengan mengambil kira segala aspek keselamatan dan kesihatan terutama dalam musim pandemik.

“Kita mengambil peluang pada sebelum peperiksaan yang dijadualkan akhir bulan bermula sebagai aktiviti santai bagi mengurangkan tekanan emosi, mental serta bebanan akademik pelajar dengan program bercorak riadah dan motivasi ini” katanya yang juga Pensyarah di Fakulti Kejuruteraan Pembuatan UTeM.

Ia merupakan lokasi aktiviti fizikal yang sesuai untuk pelbagai latar belakang kerana tidak terlalu curam serta hanya memerlukan sekitar 30 minit untuk sampai ke puncak bukit.


Resting Place of an Idea: The Power of Sunan Kalijaga

The blurb at the back cover of the paperback describes Java’s pilgrimage culture as a dense, batik-like pattern of contradictions: seriousness collides with laughter; curiosity with bewilderment; piety with scepticism; intense spirituality with, in some places, the joy of shopping.

In Java’s “inner archipelago,” as the author describes it, Islam is fused with local history. It evokes the interplay of the power of place and a pastiche of devotional practices with roots deep before the Islamic past.  Indonesianist George Quinn in his book Bandit Saints of Java (2019) themed each chapter around a particular saint or pilgrimage site. In this essay I draw upon the theme from Chapter One.  Titled “Drawing a line to Mecca: Sunan Kalijaga and the contest for authority in Javanese Islam,” Quinn, a speaker of Indonesian and Javanese, delves on Java’s most beloved saint.

More than 500 years ago, a cohort of religious teachers known as the Wali Songo – the Nine Saints – decided to build a mosque in Demak, on the north coast of central Java. According to popular tradition, the mosque was built in one night. It was narrated that four of the nine saints (wali) were given a job of finding trunks of wood to make a quartet of pillars that would support the building’s high, pyramid-shaped roof. Three of them – Sunan Gunung Jati, Sunan Bonang and Sunan Ampel – each located a massive tree, cut it down and dragged it into Demak.  But the fourth, Sunan Kalijaga, had been away meditating on the distant south coast and turned up late.

As Quinn tells us, “he didn’t have time to go hunting for a tree, so on the night of construction he contributed a pillar made from off-cuts of timber that littered the construction site. He glued them together and bound them with cords and iron hoops. It was just as strong as the other three pillars.”

What we see today is that each of the four central pillars is labelled with the name of the wali responsible for it. In between prayer times, visitors would slip into the airy ambience of the mosque and walk from pillar to pillar touching each of them. Invariably, they linger reverently at Sunan Kalijaga’s saka tatal (the pillar contributed by him); and from time to time flower offerings are placed at the foot of the pillar, “much to the annoyance of mosque officials.”

The Grand Mosque in Demak, one of the oldest in Java, built sometime in the 1470s, is to many Javanese “a model representing the house of Islam,” notes New Zealand-born Quinn, an erudite observer of Indonesian life. The famous pillar is seen as a miracle sent down the ages by Sunan Kalijaga to enlighten the present, the pillar symbolizing collective solidarity and authority.  For a few, the pillar is also an icon of modern nationalism, mirroring the official motto of Indonesia, Bhinneka Tunggal Ika – “In diversity there is unity.” It gives expression and spiritual essence to the island nation’s aspirations.

Most of us are familiar with the “team photo”  of the Wali Songo. They were said to be among the earliest teachers of Islam in Java in the 1400s and 1500s. Their tombs dot the knobbly line of the north coast of Java, from Cirebon on the border between Central Java and West Java, to Surabaya in the East. We do not know how the nine saints looked like.  It is also unlikely that they ever met as a group.  Quinn argues that  even their exact number and details of their lives are indistinct in the haze of distant history and “some even doubt they existed at all.”  Such claims are unsettling for many Javanese.

It is exactly for this reason that what Quinn calls “the team photo” is interesting.  It is not historical but rather a modern imagination of sainthood projected on to the evidence-bereft screen of the past. All the saints are beturbaned, except for Sunan Kalijaga – in the front centre. All looked like puppets in the cast of a shadow play, with eyes “stare with placid, unflappable conviction.” Quinn describes them as radiating authority without being threatening or overbearing.

The Wali Songo moniker was said to be derived from the plea by Sheikh Jumadil Kubro to Ottoman ruler Sultan Mehmet the first. The Sheikh came to Java from Turkey sometime in the 1400s.  The sultan agreed and “nine learned ulama – each with his own portfolio of specialist expertise – would be appointed to teach Islam in Java.”

From the Nine Saints,  Sunan Kalijaga was different.  While the other looked Arab, clad in turban and robes, Sunan Kalijaga wears a blangkon (close-fitting batik headcloth), a beskap or sorjan (mandarin-collared jacket), and a long batik sarong. The styles of “traditional” men’s dress probably developed in the nineteenth century. That would be some 300 years after Sunan Kalijaga lived.

Sunan Kalijaga was earlier embodied as Brandhal Lokajaya where brandhal means “gangster” or “bandit.”   It was told that he encountered his opponent, the wali Sunan Bonang, “who was wielding the staff of Islam.”  Sunan Bonang saw and noticed that Lokajaya was no bandit but a fellow saint ignorant of his sainthood. Upon handing his staff to Sunan Kalijaga, Sunan Bonang left. After a year, Sunan Bonang returned and instructed Sunan Kalijaga to head west  to Cirebon and there meditate on a riverbank for another year.  The name given to him by Sunan Bonang  was Sheikh Malaya.

In Ceribon, Sheikh Malaya established a riverside religious school.  Every night after prayers, Sheikh Malaya would go to the riverbank and meditate. It was said that to ward off the beguiling but dangerous forgetfulness of sleep, he would slip into the river and meditate for hours immersed to his neck in the cool current, drifting away in meditation.  The Javanese call this practice as tapa ngeli. Sunan Bonang again visited Sheikh Malaya after one year. Impressed with his commitment, he ordained him a saint by bestowing a new name – Sunan Kalijaga –  “the saint who kept a vigil at the river.”

According to Quinn, a sprawling metropolis of stories sprung around his exploits as a wandering teacher.  The story architecture is distinctly Javanese.  Among Sunan Kalijaga’s accomplishments was his exploits in wayang kulit (shadow play). He was a puppeteer,  a master of that most of Javanese arts. He was said to have brilliantly shown audiences the Islamic reality behind ancient Hindu stories, with its characters, intricate iconography, symbolism, and philosophy remaining Javanese in identity.

For many Javanese, Sunan Kalijaga’s life story is the embodiment of Islam in the Javanese “inner archipelago.” For others, it is an allegory.  His tomb, about two kilometres away from Demak’s grand mosque continuously receives tides of visitors.


Kerajaan tidak campur urusan debat Anwar, Najib – Annuar Musa

BANDA HILIR 17 April – Kementerian Komunikasi dan Multimedia (K-KOM) tidak menerima sebarang permohonan daripada mana-mana individu berkaitan platform penyiaran debat perdana antara Datuk Seri Najib Tun Razak dan Datuk Seri Anwar Ibrahim pada 12 Mei depan.

Menterinya, Tan Sri Annuar Musa berkata, kerajaan tidak mencampuri urusan debat itu berikutan ia berkaitan debat individu dan tidak kena-mengena dengan kerajaan.

“Debat itu masih di peringkat individu, tidak melibatkan kerajaan mahupun pemimpin kerajaan malah tidak ada sesiapa yang meminta perkara itu setakat ini.

“Ia adalah antara dua individu cabar-mencabar kebetulan kedua-duanya tidak ada posisi dalam kerajaan, seorang ketua pembangkang manakala seorang ‘back ventures’ kerajaan,” katanya.

Sebelum ini, media melaporan kedua-dua tokoh politik itu dijangka bertemu dalam program debat perdana bagi membincangkan mengenai isu Sapura Energy Bhd (SEB) dan masa depan negara pada 12 Mei depan.

Pengumuman program debat perdana itu dibuat Pengarah Komunikasi Parti Keadilan Rakyat (PKR) Fahmi Fadzil dan Ketua Penerangan Barisan Nasional (BN) Selangor Isham Jalil dalam satu sidang media petang tadi.


Dasar baharu lonjak ekonomi, bantuan guaman antara tumpuan hari pertama Dewan Rakyat

KUALA LUMPUR, 22 Mei – Persoalan mengenai dasar baharu dan drastik yang telah dilaksanakan Kerajaan Perpaduan bagi melonjakkan ekonomi negara dengan mengambil kira risiko penguncupan ekonomi dunia dijangka dibangkitkan pada hari pertama persidangan Dewan Rakyat hari ini.

Menurut Aturan Urusan Mesyuarat di laman sesawang Parlimen, perkara itu dibangkitkan Datuk Seri Hamzah Zainudin (Larut-PN) kepada Perdana Menteri pada sesi pertanyaan bagi jawab lisan.

Pada sesi sama, Datuk Seri Takiyuddin Hassan (Kota Bharu-PN) turut bertanyakan Perdana Menteri sama ada kerajaan bercadang untuk menggubal Akta Pembelaan Awam bagi menyediakan perkhidmatan bantuan guaman untuk kes jenayah di negara ini agar rakyat yang kurang berkemampuan turut mendapat akses kepada keadilan dan pembelaan sewajarnya.

Dalam pada itu, Gobind Singh Deo (Damansara-PH) membangkitkan soalan kepada Menteri Komunikasi dan Digital berhubung inisiatif yang dilakukan kerajaan dalam mempromosikan perniagaan digital serta langkah yang diambil dalam membantu syarikat tempatan di pasaran global.

Menteri Pertahanan pula dijadualkan menjawab soalan Datuk Seri Ikmal Hisham Abdul Aziz (Tanah Merah-PN) mengenai kesiapsiagaan aset pesawa Sukhoi 30-MKM milik Tentera Udara Diraja Malaysia (TUDM) khususnya melibatkan alat ganti jet pejuang berkenaan berikutan sekatan ekonomi negara barat terhadap Rusia yang merupakan negara pengeluar asal pesawat terbabit.

Selepas sesi itu, persidangan Dewan Rakyat diteruskan dengan sesi pembentangan untuk bacaan kali pertama Rang Undang-undang Insolvensi (Pindaan) 2023 dan Rang Undang-undang Fi (Jabatan Penyiaran Malaysia) (Pengesahan) 2023.

Persidangan Dewan Rakyat kali ini bersidang selama 11 hari bermula 22 hingga 25 Mei dan bersambung semula pada 6 hingga 15 Jun ini.


Tiga syarat untuk mohon lesen niaga daripada MPHTJ

BUKIT KATIL 5 Feb. –  Tiga syarat utama perlu dipatuhi penjaja di tepi jalan bagi mendapatkan lesen perniagaan selama tiga bulan yang dikeluarkan Majlis Perbandaran Hang Tuah Jaya (MPHTJ).

“Manakala dari sudut kesihatan peniaga perlu mendapatkan suntikan tifoid ditetapkan Kementerian Kesihatan Malaysia (KKM) agar penjaja terhindar dari sebarang penyakit termasuk penyakit kulit yang akan membahayakan pembeli.

“Yang ketiga, faktor keselamatan perlu dipandang serius termasuk lokasi perniagaan yang selamat dan operasi yang perlu mengikut prosedur operasi standard (SOP) Majlis Keselamatan Negara (MKN),” katanya kepada pemberita selepas melakukan lawatan di gerai penjaja di Jalan Tun Hamzah, di sini hari ini.

Shadan berkata, penjaja disarankan melakukan permohonan lesen tanpa sebarang sasaran diletakkan seiring hasrat kerajaan negeri dalam inisiatif Melaka Bebas Berniaga selama setahun bagi merancakkan pertumbuhan ekonomi golongan terjejas pandemik COVID-19.

Katanya, bayaran lesen itu sebanyak RM63 untuk tempoh tiga bulan dan MPHTJ sudah meluluskan kira-kira 60 peniaga sejak Perintah Kawalan Pergerakan (PKP) 2.0 bermula.

“Peniaga cuma perlu melengkapkan borang dan disertakan salinan kad pengenalan, suntikan tifoid dan sijil Suruhanjaya Syarikat Malaysia (SSM) bagi mendapatkan lesen ini.

“Bagaimanapun, kita mewajibkan peniaga mendapatkan suntikan itu namun buat peniaga yang tidak berdaftar dengan SSM, MPHTJ mempunyai budi bicara buat mereka dengan memberikan tempoh selama tiga bulan,” katanya.


Datuk Mokhtar Hashim meninggal dunia

KUALA LUMPUR 18 Nov. – Bekas Menteri Kebudayaan, Belia dan Sukan Datuk Mokhtar Hashim meninggal dunia pada usia 78 tahun, awal hari ini.

“Urusan solat jenazah dan pengebumian akan dimaklumkan. Seterusnya mohon bersama-sama kita mendoakan agar roh beliau sentiasa dicucuri rahmat-Nya dan ditempatkan bersama hamba-hamba-Nya yang beriman dan beramal soleh.


PRN Sarawak bermula dengan penamaan calon esok

KUCHING, 5 Dis – Pilihan Raya Negeri (PRN) Sarawak ke-12 bermula esok dengan proses penamaan calon di 82 pusat penamaan calon (PPC) seluruh negeri bermula pukul 9 pagi.

Tidak seperti sebelum ini, PRN ke-12 ini diadakan dalam suasana berbeza susulan pandemik COVID-19 iaitu setakat ini hanya Sarawak dan Kelantan masih berada di Fasa Tiga Pelan Pemulihan Negara, manakala negeri-negeri lain sudah beralih ke Fasa Empat.

Bagi mengurangkan risiko penularan COVID-19, Suruhanjaya Pilihan Raya (SPR) sebelum ini menetapkan hanya calon, pencadang dan penyokong calon atau mana-mana dua orang daripada mereka dibenarkan masuk ke PPC bagi mengemukakan kertas pencalonan calon.

Penyokong parti politik yang diwakili bakal calon tidak dibenarkan masuk, begitu juga sebarang aktiviti berkumpul dan perarakan penyokong calon bertanding tidak dibenarkan di mana-mana tempat sepanjang hari penamaan calon.

Bakal calon pula diberi tempoh sejam untuk mengemukakan borang pencalonan dan bagi memudahkan proses penamaan calon, bakal-bakal calon diseru agar mengisi dan membuat semakan awal pengisian borang tersebut dengan Pejabat Pegawai Pengurus atau Pejabat Pilihan Raya Negeri Sarawak.

PRN Sarawak sebelum ini tidak dapat diadakan sebaik tempoh Dewan Undangan Negeri (DUN) berakhir 6 Jun lepas berikutan perisytiharan darurat di seluruh negara oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dari 11 Jan sehingga 1 Ogos bagi mengekang penularan COVID-19.

Apabila darurat di seluruh negara berakhir, Yang di-Pertuan Agong sekali lagi mengisytiharkan darurat di Sarawak bermula 2 Ogos hingga 2 Feb 2022.

Darurat ini ditarik balik pada 3 Nov yang menyaksikan DUN Sarawak terbubar secara automatik dan memberi laluan kepada PRN ke-12 di Sarawak dilaksanakan SPR.

PRN kali ini akan menyaksikan seramai 1,252,014 pengundi layak mengundi terdiri daripada 1,228,858 pengundi biasa, 12,585 anggota tentera dan pasangan; 10,458 anggota polis serta pasangan dan 113 Pengundi Tidak Hadir (PTH) Luar Negara.

Keseluruhan jumlah pusat mengundi adalah sebanyak 1,951 dengan 3,666 tempat mengundi/saluran dan seramai 46,565 individu dilantik bagi mengendalikan PRN Sarawak.- BERNAMA


Ajal langgar kerbau

MASJID TANAH 18 April – Penunggang motosikal maut selepas merempuh seekor kerbau dalam kejadian di Jalan Tanjung Bidara, Solok Duku, di sini, jam 12.05 malam tadi.

Ketua Polis Daerah Alor Gajah, Superintendan Arshad Abu berkata, sebelum kejadian
mangsa yang menunggang motosikal Honda RS-X dalam perjalanan dari arah Tanjung Bidara menghala ke Jalan Solok Tulang Daing, Kampung Solok Duku.

“Mayat mangsa kemudian dihantar ke Unit Forensik Hospital Alor Gajah bagi proses bedah siasat selain kes disiasat mengikut Seksyen 41 (1) Akta Pengangkutan Jalan (APJ) 1987,” katanya.


KPKT perkasa aset bomba, tingkat kesiapsiagaan hadapi bencana alam

KUALA LUMPUR, 19 Mac – Kementerian Perumahan dan Kerajaan Tempatan (KPKT) akan memperkasakan Jabatan Bomba dan Penyelamat Malaysia (JBPM) menerusi perolehan aset baharu dalam usaha menambah baik dan meningkatkan tahap kesiapsiagaan agensi itu menghadapi bencana alam.

Menteri berkenaan Datuk Seri Reezal Merican Naina Merican berkata perolehan aset baharu itu dibuat bagi menampung keperluan aset sedia ada supaya operasi menyelamat terutamanya di kawasan banjir, dapat dilaksanakan dengan lebih baik pada masa akan datang.

“Baru-baru ini saya bertemu dengan Datuk Seri Mustapa Mohamed (Menteri di Jabatan Perdana Menteri (Ekonomi) dan telah kemukakan permohonan untuk kita buat perolehan aset kebombaan yang jauh lebih tinggi.

“Ini termasuk penambahan aset sedia ada marin seperti bot dan aset yang canggih… sebagai contoh di kawasan banjir Taman Sri Muda sebelum ini ada kawasan yang sukar untuk kita masuk (menyelamat) sebab banyak kenderaan (di kawasan banjir), jadi mungkin kita boleh guna remote pelampung (kawalan jauh) bagi memudahkan urusan menyelamat yang telah banyak digunakan di seluruh dunia,’’ katanya.

Reezal Merican berkata selain itu, kementerian juga akan memperkukuhkan aset udara bomba bagi operasi menyelamat terutamanya membabitkan kawasan banjir besar dan tanah runtuh.

“Bila ada tanah runtuh dan kawasan banjir yang menjadi pulau berlaku kesukaran untuk kita ke sana jadi apabila ada pengangkutan ini (helikopter) memudahkan pergerakan pasukan penyelamat.

“Saya juga akan pastikan dalam tempoh saya menjadi menteri, saya akan sedaya upaya letakkan agensi bomba dalam kesiapsiagaan pada tahap paling tinggi supaya rakyat lebih yakin dan rasa selamat dengan kemampuan pasukan penyelamat kita,” katanya.- BERNAMA


Annuar Musa dikompaun RM2,000

KUALA LUMPUR 12 Julai – Menteri Wilayah Persekutuan Tan Sri Annuar Musa dikompaun RM2,000 kerana melanggar prosedur operasi standard (SOP) Perintah Kawalan Pergerakan Diperketatkan (PKPD) selepas berkunjung ke kediaman bekas perdana menteri Tun Abdullah Ahmad Badawi, Sabtu lalu.

“Kes disiasat di bawah Peraturan 17, Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021,” katanya dalam kenyataan hari ini.


Pemilihan Timbalan Speaker Dewan Rakyat ditangguh lagi

KUALA LUMPUR 1 Mac – Usul pemilihan Timbalan Yang di-Pertua Dewan Rakyat bagi menggantikan Datuk Seri Azalina Othman Said yang dijadualkan hari ini sekali lagi ditangguhkan

Usul penangguhan tersebut dibuat Timbalan Menteri di Jabatan Perdana Menteri Datuk Mas Ermieyati Samsudin yang mencadangkan usul yang berada di perkara nombor 1 dalam Aturan Urusan Mesyuarat hari ini, ditangguh ke persidangan akan datang.

“Bahawa menurut Peraturan Mesyuarat 90 (2) dengan persetujuan Tuan Yang Dipertua, saya mengemukakan usul untuk menghentikan kuat kuasa Aturan Mesyuarat 6 iaitu bagi menangguhkan pemilihan timbalan speaker ke mesyuarat kedua yang akan datang,” katanya.

Pada 23 Ogos tahun lepas, Azalina melepaskan jawatan itu, namun tetap menggalas tanggungjawab sebagai Timbalan Yang Dipertua Dewan Rakyat sementara, sepanjang tempoh persidangan itu berlangsung.

Ketika persidangan pada 25 Okt, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kepada Dewan Rakyat bahawa pemilihan Timbalan Yang Dipertua Dewan Rakyat ditangguhkan ke persidangan akan datang.

Menurut Wan Junaidi, usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguhkan bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan Ahli Dewan Rakyat.


Asmara, Nun, Kenchana: Impressions of Early Malay Newspapers and Periodicals

THE dynamism of early Bahasa Melayu newspapers and periodicals have largely been ignored.  In the universities, these are blatantly understudied. Students of journalism, of media, and of Malaysian history are uninformed, even on the names of the periodicals.

These are not deemed  “newsworthy”. Malaysian journalism schools are ambivalent on Malaysian journalism history, or the history of Malay journalism. It is not only the fading of Bahasa Melayu journalism in Malaysia. It is also of the existence of a past, cosmopolitan and vibrant.

And now, there is no love for Bahasa Melayu journalism. Little known Jawi monthy Asmara (Love) appeared after the War in Singapura in 1955. It survived until 1958. Published by the Geliga (Genius) Publications Bureau, it was distributed by the Malayan Magazine Distributors, Singapore. They also distributed Rumaja (Teenager), and Irama (Rhythm). Kritik (Critic), Pedoman (Guidelines), and Pati (Extracts) published by Pedoman Press.

Before World War II, Pulau Pinang and Singapura would generally be associated with Malay printing and publishing, apart from places like Taiping, Ipoh and later Kuala Lumpur. Some are familiar with Jawi Peranakan (1876-1896), al-Imam (1906-1908) and the influential 1930s press in Warta Malaya (1930-1941) and Majlis (1939-1941). The latter two were once led by luminaries in the like of Onn Jaafar, Ibrahim Haji Ya’akub and Abdul Rahim Kajai.

Cosmopolitan Kota Bharu and Pasir Putih in Kelantan also published Malay periodicals from the more than a century-old Pengasoh (The Nurturer/from 1918), Kenchana (Gold or Golden/1930-31) to Terok/Tarok (1927). Terok, as listed in Roff (1961 and 1972) was published as an organ of the “Persekutuan New Club” in Pasir Putih. The founder of the club and of the monthly was Tengku Ismail Pekerma Tengku Pekerma Raja, the District Officer.  Terok/Tarok  could probably mean tunas, bud or sprout.

There was a fortnightly titled Nun published in 1926, up north in Yan, Kedah (listed as Yen). Edited by Haji Mohd. Said,  the first issue appeared on 23 February and the last was in November of 1932. The title Nun, is the twenty-ninth letter of the Jawi alphabet, which prefaces the Surah Al-Qalam (The Pen) of the Quran. According to Muhammad Dato’ Muda in Tarikh Surat Khabar (Bukit Mertajam 1940), the choice of the name was held by some to have “mystic significance”. The first issue on 1 Rejab 1344 (25 December 1925, though 1 Rejab was 15 January 1926) may have been a sample issue. After publishing for two months, the journal expired, only to reappear on 2 September 1932 for “a further two or three issues.”

Names of early Malay newspapers and periodicals were in themselves reflective of the psyche and consciousness of its founders and editors. The titles like Neraca (The Scales/Singapura 1912-1915), Chahaya Islam (The Light of Islam/Singapura/1937), Al-Ikhwan (Brotherhood/Pulau Pinang, 1926),  and Pedoman Islam (Guidelines to Islam/Seberang Perai, 1935); the Kaum Muda expressions in Idaran Zaman (Cycle of Time/Pulau Pinang, 1925-1930) and Saudara (Brother or Brethren/Pulau Pinang,1928-1941) and those expressing the sentiments of  Kaum Tua in Lidah Benar (True Tongue) published in Klang and Suara Benar (True Voice) in Melaka.

Lidah Benar appeared weekly from 3 September 1929, edited by Mohd. Ali Ahmad al-Johari and Mohd. Damih Ibrahim. The other Suara Benar was the only newspaper (twice-weekly) published in Melaka before the War. Edited by Haji Mohd. Taib Haji Mohd. Hashim, Lidah Benar lasted for a few months from 2 September 1932 to February the year after.

The mantra of  perjuangan (struggle) and kemajuan (progress) were endemic before the War. The semangat permodenan (modernizing spirit) in the names of newspapers and periodicals can be seen in in Mohd Eunos Abdullah’s Utusan Melayu (Malay Messenger/1907 – 21). It was the Malay edition, and much more than a translation of the Singapore Free Press.  Other periodicals were  Panduan Guru (Guidelines for Teachers/(Pulau Pinang, July 1922 – April 1945),  Dunia Melayu (Malay World/Pulau Pinang/December 1928 to July 1930),  Perkhabaran Dunia (World News or Bulletin/Singapura, February – March 1932), and Kemajuan Melayu (Malay Progress/Singapura, April – August 1932).

The periodicals provided news of events and prevailing ideas and  trends.  In 1935 Majallah Guru (Teachers Magazine)  broadcasted on the idea of  kemajuan (progress) in Malay society:

Urban Malays are progressive in walking round the billiard table; they have become expert actors in local operas; they can dance and sing well. They look smart in their suits (with collars for neckties) and various types of hats to match. They smoke cigarettes and opium (with pipes and stylets) and they are adept at gambling with cards. Is that what we call progress?

(Orang-orang Melayu ahli bandar maju benar mengelilingi meja biliad – di medan permainan – bijak menjadi anak wayang bangsawan – pandai-pandai tari menari dan nyanyi menyanyi, kacak benar memakai kot dan pentalon dengan kolar nektai dan topi bermacham – menghisap dapor atau puntong berasap dalam perkumpulan kalau di- hendap kelihatan kertas bersemarak dalam sahabat empat kaum shaitan, jadi-nya ada-kah betul bagitu yang di-katakan kemajuan itu)

The monthly was first published in Seremban in 1924, and subsequently in Kuala Lumpur and Pulau Pinang. It ceased publication in 1941. Khoo Kay Kim (1984) in Malay Papers and Periodicals as Historical Sources reminded that historians who wrote on change in Malay society, may not necessarily agree with the value of judgement passed by contemporary observers.

The attitudes of Malay periodicals toward the position of women was of much significance as an indicator of social consciousness and the idea of ‘progress’. In the early 1930s, there were two periodicals portraying women. One was Kota Bahru-based Kenchana (from April 1930), and the other  Bulan Melayu (Malay Month) in Johor Bahru in June of the same year. While Kenchana was edited by Asaad Shukri Haji Muda, Bulan Melayu’s editor was a woman, Hajah Zin Sulaiman, better known as Ibu Zain.

Kenchana carried contents such as “Women’s Section”, “Kelantan Women’s Attire”, “American Women”, English Women,” French Women” and “Italian Women.”  Bulan Melayu encouraged Malay women to look to the East, emulating the family and economic roles of their Japanese counterparts.


Kereta terjunam dalam sungai, lapan lemas

BETONG 1 Jan. – Kesemua lapan sekeluarga lemas selepas kenderaan pikap dinaiki mereka terjunam ke dalam Sungai Batang Lupar di jeti feri Triso, Beladin, di sini, hari ini, menurut sumber portal Berita Harian sebentar tadi.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sarawak, berkata pihaknya menerima maklumat berhubung kejadian itu pada jam 3.14 petang dan sepasukan anggota dari Balai Bomba dan Penyelamat (BBP) Saratok serta BBP Simunjan dikejarkan ke lokasi yang terletak lebih 60 kilometer dari balai.


Malaysia kecewa junta tidak iktiraf utusan khas ke Myanmar

KUALA LUMPUR, 7 Mei – Malaysia menyuarakan kekecewaan dengan tindakan junta Myanmar tidak mengiktiraf Dr Noeleen Heyzer, Utusan Khas Setiausaha Agung Pertubuhan Bangsa-Bangsa Bersatu (UNSG) di Myanmar.

Menteri Luar Datuk Seri Saifuddin Abdullah berkata disebabkan itu Noeleen tidak diundang ke mesyuarat perundingan ASEAN mengenai bantuan kemanusiaan kepada Myanmar di Phnom Penh, Kemboja pada Jumaat.

Malaysia bimbang dengan langkah terbaru Myanmar itu akan mengugat kelancaran proses Konsensus Lima Perkara (5PC) ASEAN dalam mencari penyelesaian kepada kebuntuan politik di negara itu.

“Semalam dalam mesyuarat konsultasi ASEAN mengenai bantuan kemanusiaan ke Myanmar, semua wakil negara ASEAN hadir tetapi Noeleen tidak diundang ke mesyuarat itu kerana beliau tidak diiktiraf junta Myanmar.

“Ini adalah satu lagi contoh, nampaknya, Myanmar tidak beri kerjasama sebaiknya dalam melaksanakan 5PC,” katanya pada sidang media di Wisma Putra di sini pada Ahad.

Saifuddin yang memetik statistik berkata 10,786 pertempuran bersenjata dan serangan ke atas orang awam di Myanmar berlaku dari 1 Feb 2021 hingga 15 April 2022, dengan 2,146 orang terbunuh dan 13,282 ditahan, jumlah itu jauh lebih tinggi berbanding negara konflik seperti Syria dan Yaman. – BERNAMA


Cita-cita pelajar rentung dalam kemalangan ikut jejak ibu tidak kesampaian

KUALA KANGSAR, 12 Mei – Hasrat seorang daripada lima pelajar yang rentung dalam kebakaran kereta selepas kemalangan di Lebuhraya Utara Selatan arah utara di Kuala Kangsar tengah malam tadi untuk mengikut jejak ibunya dalam bidang perniagaan tidak kesampaian.

Muhammad Nabil Haikal Muhammad Fariz, 19, yang beralamat di Batu Caves, Selangor adalah pelajar semester dua Diploma Pentadbiran Perniagaan di Universiti Sultan Azlan Shah (USAS).

Ibunya Siti Norazah Bahari, 42, berkata anak sulung daripada tiga beradik itu mempunyai minat mendalam dalam bidang perniagaan sejak dahulu dan bercita-cita untuk menjadi ahli perniagaan berjaya.

“Arwah ambil jurusan perniagaan sebab dia memang minat berniaga macam saya tetapi kami keluarga terima atas apa yang berlaku,” katanya ketika ditemui pemberita di pekarangan Unit Forensik Hospital Kuala Kangsar di sini hari ini.

Siti Norazah berkata kali terakhir dia berhubung dengan anaknya itu adalah petang semalam namun Muhammad Nabil Haikal tidak menunjukkan sebarang perubahan.

“Dia juga tidak ada memaklumkan hendak pergi ke mana-mana dan kami dapat tahu mengenai kejadian apabila rakan arwah menghubungi kami memaklumkan anak saya terlibat kemalangan,” katanya sebak.

Katanya, dia baru sahaja menghantar Muhammad Nabil Haikal untuk pulang ke kuliah dengan menaiki Perkhidmatan Tren Elektrik (ETS) pada Isnin lepas bagi menjalani pembelajaran secara bersemuka buat pertama kali kerana hanya menghadiri kelas secara dalam talian sebelum ini.

Siti Norazah berkata pemergian anak kesayangannya itu tidak disangka dan kehilangannya amat sukar dipercayai oleh mereka sekeluarga kerana amat manja dengan adik-beradiknya yang lain.

Katanya, jenazah Muhammad Nabil Haikal akan dibawa untuk dikebumikan di Nilai, Negeri Sembilan selepas proses bedah siasat selesai di Hospital Kuala Kangsar.

Dalam kejadian tengah malam tadi, Muhammad Nabil Haikal yang duduk di bahagian penumpang belakang rentung bersama empat rakan apabila kereta jenis Honda City dinaiki terbakar selepas kemalangan bersama dua treler KM 245.2 Lebuhraya Utara Selatan arah utara, Kuala Kangsar.

Empat rakannya yang turut terkorban adalah Muhammad Nasrun Aidol Munir Akbar, 22, (pemandu), Ahmad Naim Najmi Ahmad Hafizan, 21 (penumpang hadapan), Ahmad Akmal Ahmad Mokhlis, 20, dan Iqbal Hasnun Halimi, 23, yang duduk di bahagian penumpang belakang.

Sementara itu, Halimi Ali Yahad, 50, bapa kepada Iqbal Hasnun berkata dia menghantar anaknya pulang ke kampus bagi meneruskan pengajian Ijazah Sarjana Muda Pengajian Islam pada Ahad lepas setelah menyambut Hari Raya di Johor.

“Saya tidak melihat perubahan pada anak saya semasa pulang beraya. Walaupun sedih tetapi Allah lebih menyayanginya apabila meninggal dalam keadaan muda dan kami reda,” katanya.


Pemulihan ekonomi negara perlu disegerakan, bantu rakyat bina semula kehidupan – Agong

KUALA LUMPUR, 28 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah pemulihan ekonomi negara perlu disegerakan agar Malaysia tidak ketinggalan.

Bertitah pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini, Seri Paduka turut menggesa supaya segala urusan rakyat dibantu dan dipermudahkan untuk membina semula kehidupan dengan rasa selamat, aman dan makmur demi negara.

“Melangkah ke hadapan, Beta menyeru kepada sekalian ahli Yang Berhormat untuk terus mengekalkan persefahaman yang telah terbina dan juga memelihara kestabilan politik yang telah tercapai,” titah baginda.

Al-Sultan Abdullah bertitah ekonomi Malaysia diunjurkan terus berkembang kukuh dengan Keluaran Dalam Negara Kasar (KDNK) di antara 5.5 peratus hingga 6.5 peratus pada 2022.

“Pemulihan pertumbuhan ekonomi menunjukkan keberkesanan lapan siri pakej bantuan dan rangsangan ekonomi pada 2020 dan 2021 yang keseluruhannya berjumlah RM530 bilion selain peruntukan Bajet 2022 yang telah disediakan,” titah Seri Paduka.

Al-Sultan Abdullah turut menzahirkan ucapan syabas terhadap kejayaan kerajaan menyediakan sejumlah 558,633 penempatan pekerjaan kepada rakyat berbanding sasaran 500,000 pada 2021.

“Bagi tahun 2022 di bawah inisiatif Jamin Kerja Keluarga Malaysia, kerajaan telah menyasarkan penyediaan hampir 600,000 peluang pekerjaan,” titah baginda. – BERNAMA


Subsidi minyak masak botol, usaha tangani doktor media sosial antara tumpuan Dewan Rakyat Hari ini

Menurut Aturan Urusan Mesyuarat di laman sesawang Parlimen, soalan berhubung sama ada kerajaan bercadang meneruskan subsidi minyak masak tulen botol sehingga penghujung tahun ini diajukan Datuk Ahmad Jazlan Yaakub (BN-Machang) kepada Menteri Perdagangan Dalam Negeri dan Hal Ehwal Pengguna semasa sesi Pertanyaan Bagi Jawab Lisan.

Sabri Azit (PAS-Jerai) pula meminta Menteri Kesihatan menyatakan tindakan kementerian bagi menangani doktor media sosial yang berleluasa melariskan jualan kosmetik hingga menyebabkan kesan sampingan kepada para pengguna.

Selain itu, Datuk Seri Azizah Mohd Dun (Bersatu-Beaufort) bertanyakan Menteri Perumahan dan Kerajaan Tempatan mengenai tindakan kementerian dalam  memastikan pembeli rumah pertama tidak terbeban dengan caj penuh bayaran balik pinjaman bank akibat projek rumah tergendala yang semakin menjadi-jadi pascaCOVID-19.

Datuk Seri Dr Mujahid Yusof Rawa (PH-Parit Buntar) pula dijangka mengajukan soalan berhubung jumlah majikan yang didakwa tidak mematuhi Perintah Gaji Minimum 2022 berkuat kuasa mulai 1 Mei lepas kepada Menteri Sumber Manusia.

Selesai sesi tersebut, Kementerian Sumber Manusia dijangka membentangkan Rang Undang-Undang Sistem Insurans Pekerjaan (Pindaan) 2022 dan Rang Undang-Undang Keselamatan Sosial Suri Rumah 2022 untuk bacaan kali kedua serta dibahas Ahli-ahli Parlimen.